text:
Eg standi eftir við einari kenslu av, at forskúlaforsprákararnir ikki fyrihalda seg til kritikkin av forskúlaskipanunum.
Kanningar siga, at fyrr tú byrjar í skúla, jú er størri vandin fyri at tú missir hugin at ganga í skúla. Samstundis sum fakliga støðið verður útjavnað rættiliga væl, sammett við børn sum byrja seinni í skúla.Hvat gera okkara verandi forskúlar fyri at sleppa undan, at hetta eisini hendir hjá teimum?
Granskarar siga, at verandi skúlaskipanir hava lyndi at rana dirvið hjá børnum at gera royndir, tí tey verða bangin fyri at gera feilir og gerast minni “kreativ”. Hetta millum annað grundað á eina standardisering av skipanum við royndum við “røttum” og “skeivum” svørum.
Hvat gera okkara forskúlar fyri at sleppa undan, at hetta eisini hendir hjá teimum?
Royndirnar hjá teimum londunum, ið vit samanbera okkum við, siga, at forskúlaskipanir, sjálvt um tær byrja við at vera okkurt “annað” enn skúli, skjótt byrja at eftirlíkna og gerast líkir verandi skúlaskipanum.Hvat gera okkara forskúlaskipanir fyri at tryggja, at tað sama ikki hendir hjá teimum?
Hví hevur tað týdning at byrja fyrr í skúla, tá kanningar siga, at eingin fær fyrimun av tí?
Á hvønn hátt fáa føroysk forskúlabørn tá fyrimun, tá børn í øðrum londum við slíkum skipanum ikki fáa fyrimun?
Her er so nógv, sum vendir á høvdinum – bara tað, at onkur lýsing um forskúlan sigur, at endamálið er at gera børnini skúlabúgvin, vísir ein keðiligan hugburð mótvegis barninum. Sjálvandi eigur at miðast ímóti at gera skúlan barnabúgvin.
At kunngerðin, sum loyvir forskúlum, umtalar, at helvtin skal vera spæl og helvtin skal vera læring, ber eisini boð um eina sera stóra misskiljing, serliga av spælihugtakinum – tí spæl er ikki ein “andsøgn” til læring, men heldur eitt av amboðnum, ið børnini hava til at vera í verðini, at læra o.s.fr. Hetta uppbýti tykist vera gjørt fyri at rættvísgera forskúlan og kanska “behaga” okkum, sum finnast at.
Her eru nógvir spurningar, og so leingi, sum eingin yvirhøvur roynir at svara, ber illa til at taka undir við, at slíkar skipanir vera gjørdar. Vit hava skyldu at verja børnini frá “popputum” loysnum.
Eitt, sum vit bæði á barnagarðsøkinum og á skúlaøkinum eisini eiga at hava í huga, er, at vit taka meira og meira ræði á lívinum hjá børnunum. Vit avgera flestu ting í teirra tilveru, nær, hvar ella hvussu tey skulu spæla, eta, sova o.s.fr. Granskingin vísir eisini, at barnalívið er nógv broytt seinastu árini, og spurningurin er, hvussu vit í fakinum fyrihalda okkum til tann veruleikan, at stovnsgering av børnum ikki bert er av tí góða.
Vit, sum hava fakligu ella professionellu ábyrgdina av komandi ættarliðum, mugu vera tilvitað og hugsa um, hvussu vit kunnu minimera teir vansar, ið standast av okkara hátti at skipa tilveruna hjá okkara børnum.
Vit mugu tola, at spurningar eru og verða settir við okkara praksis, og vit mugu royna at svara upp á, hvussu vit loysa teir ymisku vandarnar, sum eru.
Serliga er tað ovasti myndugleiki á økinum, Mentamálaráðið, ið eigur at taka sær av øllum slíkum spurningum – hetta eru ikki lítlir ella lættir spurningar at loysa, og tá man so ikki eingongd vil viðurkenna, at trupulleikin er har, er torført at fáa nakað gjørt við hann. Onkur vildi kanska sagt, at tað er ábyrgdarleyst av ovastu myndugleikunum.


c: text/html

text:
Ein føroysk KT-skipan er loysnin
12. august 2015
Eg eri ikki í iva um, at ein føroysk KT-skipan er tann besta fyri menningina av okkara samfelag, og hetta var eisini grundarlagið fyri, at eg tók undir við, at bankarnir kundu flyta sínar skipanir til útlandið. Hetta varð eisini sagt tá, av vinnuni sjálvari, at ”hetta kom at menna og styrkja føroyska KT-vinnu, sum nú kom at fáa alt Skandinavia sum sítt arbeiðsøkið”.
Men veruleikin gjørdist beint tann øvugti, og hevur hetta havt við sær eina niðurbræðing av føroyskari KT-vinnu hesi seinastu árini.
Nú er vend komin í
Samgongan er farin undir arbeiðið at talgilda allan tann almenna geiran í Føroyum, og arbeiðið er komið so mikið áleiðis, at teir ymsu bólkarnir, sum hava arbeitt við hesum, løgdu síni arbeiði fram í Norðurlandahúsinum fyri stuttum.
Tað vóru áhugaverdar framløgur og eg ivist ikki í, at vit føroyingar, bæði kunnu og megna at gera eina KT-skipan fyri alt tað føroyska samfelagið, íroknað bankarnar, til somu ella lægri prísir.
Krøv til KT-skipanir
Ein KT-skipan skal vera ein góð og trygg skipan, sum er grundað á og tillagað føroysk viðurskiftir, og tað merkir, at eg tosi um eina føroyska loysn, har allir upplýsingar verða viðgjørdir, umsitnir og goymdir í Føroyum á tryggasta hátt.
Eg eri ikki í iva um, at okkara dugnaligu KT-fólk, bæði tey, sum enn eru í Føroyum og tey, sum vilja flyta til Føroyar, í samband við talgildingina av Føroyum, kunnu veita bæði bankum og landinum, tær bestu tænastur til kappingarførar prísir.
Størv innan KT-vinnuna
Vit hava mist nógv størv innan KT-vinnuna seinastu árini, men við at velja eina føroyska KT-loysn, so fáa vit nógv vitanarkrevjandi arbeiðspláss í Føroyum og eina menning av KT-vinnuni her heima.
Trygdin innan KT-skipanir
Vit skulu altíð seta trygdina í slíkum skipanum í hásætið, so vit goyma og verja persónsupplýsingar hjá øllum føroyingum á tryggasta hátt, og her haldi eg, at tað gerst best við, at hetta verður gjørt og goymt í Føroyum.
Verandi skipanir
Vit hava longu føroyskar skipanir, sum ”MínBoks” og ”MínLykil”, sum eru tryggar og verða brúktar av stovnum, virkjum og privatpersónum, og sum eisini kunnu koma at umfata almenna talgilding og digitala undirskrift, við eini trygd á hægsta støði.
Mín áskoðan
Sjálvur eri eg fyri, at tað eru føroyingar, ið menna, viðgera og umsita okkara KT-skipanir, sum eru neyðugar fyri okkara arbeiðið at talgilda almenna geiran, íroknað bankarnar, og goyma allar upplýsingar á tryggasta stað, heima í Føroyum.
Við einari føroyskari loysn vilja vit koma at síggja eina menning av okkara KT-skipanum, fáa fleiri arbeiðspláss, og eina vinnu, sum kann veita eina góða tænastu til kappingarførar prísir.
Alfred Olsen, løgtingsmaður og formaður í Vinnunevndini
Valevni Sambandsfloksins til løgtingsvalið
RN
Aftur

robotstxt: allowed

filter: keep


text:
Ingi Samuelsen
25.07.2017 - 09:19
Skriðulopið í Karratfjørðinum í Grønlandi fyri góðum mánaði síðani gjørdi ógvusliga stórar aldur, og sendi íspetti í vatnskorpuni 90 metrar upp um vanligt vatnstøði.
Tað er eitt granskaralið frá Georgia Tech í USA, sum er komið fram við nýggjum tølunum. Tey hava verið á staðnum, og kanna viðurskiftini.
Granskaraliðið fann útav, at sjógvurin kom upp í 90 metra hædd á somu síðu, sum skriðulopið var, og 50 metrar hinu megin Karratfjørðin. Í báðum førum er talan um hægri flóðaldur enn í Japan í 2011, tá aldan kom upp í 40 metrar.
Hermann Fritz, professari á Georgia Tech sigur, at at tað eru tekn um, at aldurnar vóru ógvuliga høgar at byrja við, men spjaddust skjótt um fjørðin.
Hann sigur, at granskararnir vildu savna inn prógv áðrenn tey í orðsins sanna týdningi bræða burtur. Íspettini, sum vórðu skolað upp á land tiðna longu við skjótari ferð.
Granskaraliðið ynskti eisini at fáa greiðu á, hví fýra fólk vórðu skolað á sjógv, meðan onnur fólk í Nuugaatsiaq kláraðu at sleppa sær undan.
- Á hesum dýpi ferðast flóðaldur sera skjótt – umleið ein fótbóltsvøll um sekundið – og tær náddu bygdina, 30 kilometrar frá skriðulopinum, upp á 5 minuttir. Tað gevur ikki nógva tíð at reagera, sigur Hermann Fritz í eini fráboðan til miðlarnar.
Hermann Fritz, vulcanologurin Thomas Giachetti frá University of Oregon og jarðtøkniligi verkfrøðingurin Scott Anderson frá BGC Engineering fóru fyrst í juli til økið fyri at savna inn dátur um vanlukkuna og skapa eina 3D endurskapan av fjallaskriðuni við stuðli frá National Science Foundation.
Professarin sigur, at skriðulopið minnir um eitt lop, sum í 1958 gjørdi eina flóðaldu í Lituya Bay í Alaska, sum hann hevur granskað fyrr. Smali og grunni fjørðurin gjørdi, at hægsta fjóðaldan í søguni, varð skrásett.
Skriðulopið í Karratfjørðinum við Uummannaq hendi á djúpari vatni og í eini nógv størri fjarðarskipan. Hermann Fritz metir, at lopið hevði minst líka so stóra mongd – helst størri – enn skriðan í Lituya Bay, skrivar Sermitsiaq.


text:
World of Warcraft
World of Warcraft er eitt telduspæl, sum fyrigongur online á ambætarum. Har hittast fleiri milliónir fólk. Fleiri kennast heilt væl og fylgjast í ættum (klanum).
World of Warcraft hevur verið ein sonn peningamaskina hjá felagnum Blizzard. Yvir 10 milliónir brúkarar gjalda fyri at vera við í hesum spæli, sum verður spælt umvegis alnetið.
Tað skuldi upprunaliga vera ókeypis, men so varð ikki. T.e., at tey einans skuldu keypa fløguna, og so var frítt at spæla á alnetinum. Eftir kanningum á marknaðinum kom Blizzard fram til, at tað ikki loysti seg fíggjarliga at lata brúkarar spæla ókeypis.


text:
Niels Petersen
08.01.2017 - 09:37
Ítróttur > Ítróttur > Flogbóltur
Eins og hjá kvinnunum, so skulu menninir eisini í gongd aftur við landskappingina um vikuskiftið, og í dag eru tveir dystir á skránni í Meistaradeildini. Í Sørvági tekur SÍ móti ÍF og á Toftum spæla Ternan og Mjølnir.
SÍ, sum liggur á fjórða plássi í Meistaradeildini hjá monnum hevur vitjan av ÍF, sum tykist at vera einasta liðið sum í løtuni klárar at geva Fleyr kapping um oddasessin. Skuldi tað ikki eydnast ÍF at fingið fulla úrtøku í Sørvági, so kann Ternan í hinum dystinum hinvegin hála seg inn á ÍF, um toftamenn væl at merkja klára at koppa klaksvíkingunum úr Mjølni.
Dysturin á Toftum byrjar klokkan 14:00 og dysturin í Sørvági byrjar klokkan 16:00.
Í steypakappingini spældu ÍF og Ternan seg víðari úr bólki 1, meðan Fleyr og SÍ spældu seg víðari úr bólki 2. Hesi liðini eru sostatt í hálvfinalunum.
Støðan í Meistaradeildini hjá monnum:
1. Fleyr 20 stig fyri 7 dystir
2. ÍF 15 stig fyri 7 dystir
3. Ternan 9 stig fyri 7 dystir
4. SÍ 7 stig fyri 6 dystir
5. Mjølnir 0 stig fyri 7 dystir


text:
Nýggjastu tíðindini
Melda til tíðindabræv
Tíðindi - 2. februar 2018
FSF Varpið - Í ársins fyrstu sending verður ljós varpað á týdningin av kvalitetsvenjingum av okkara yngru spælarum. Gestur er Jógvan Martin Olsen, fótbóltsmennari og U19-landsliðsvenjari
Jógvan Martin Olsen, fótbóltsmennari og U19-landsliðsvenjari hjá dreingjum, og Tróndur Arge - Mynd: www.fsf.fo
- Verða venjingarnar úti í feløgunum sett rætt upp, og venjingarnar verða meir tilvitaðar, so kunnu vit flyta okkum langt. Bera vit okkum rætt at, so gongur ikki lang tíð, til vit hava innheintað okkara nærmastu kappingarneytar, sigur Jógvan Martin Olsen, fótbóltsmennari og U19-landsliðsvenjari.
FSF Varpið er aftur í luftini, og í fyrstu sendingini í 2018 verður ljós varpað á Úrvalsvenjingarnar, ið fótbóltsmennararnir hjá FSF standa fyri. Eisini verður hugt nærri at U19-landsliðnum við dreingjum, sum í ár skal til tvær altjóða kappingar.
Í september fer liðið til UEFA menningarkapping í Lettlandi, og í oktober skal føroyska U19-landsliðið við dreingjum til innleiðandi EM-undankapping í Írlandi.


text:
HÁTTELSKAÐU, trúgvið
ikki hvørjum anda, men
roynið andarnar hvørt teir eru av
Guði: tí mangir falskir prophetar
eru farnir út inn í heimin.
2 Herav kenna tit Anda Guðs:
Hvør andi sum játtar at Jesus
Christus er komin í kjøtinum er
av Guði:
3 Og hvør andi sum játtar
ikki at Jesus Christus er komin
í kjøtinum er ikki av Guði: og
hesin er hasin andi an´-ti-christ-s,
um hvønn tit hava hoyrt at hann
skuldi koma; og enntá nú longu
er hann í heiminum.
4 Tit eru av Guði, lítlu børn,
og hava yvirvunnið teir : av tí at
størri er hann sum er í tykkum,
enn hann sum er í heiminum.
5 Teir eru av heiminum : tessvegna
tala teir av heiminum, og
heimurin hoyrir teir.
6 Vit eru av Guði: hann sum
kennir Guð hoyrir okkum; hann
sum er ikki av Guði hoyrir ikki
okkum. Herav kenna vit sannleiks-
andan, og villfaringar-andan.
( I. Jóh. 4:1—6 FKJ )
Í BYRJANINI var Orðið, og
Orðið var hjá Guði, og Orðið
var Guð.
( Jóh. 1:1 FKJ )
Og Orðið varð gjørt kjøt, og
dvaldist okkara millum, (og vit
skoðaðu dýrd hansara, dýrdina
sum av hinum eingitna av Faðirinum,)
fulla av náði og sannleika.
( Jóh. 1:14 FKJ )
Og uttan umstríðing mikil
er loyndarsómur gudiligleikans:
Guð varð givin til kennar í kjøtinum,
rættvísgjørdur í Andanum,
sæddur av einglum, prædikaður
Heidningunum, trúðin á í heiminum,
móttikin upp inn í dýrd.
( I. Tim. 3:16 FKJ )
Tá álegði hann lærusveinum
sínum at teir ongum manni
skuldu siga at hann var Jesus hin
sjálvasti Christus.
( Matth. 16:20 FKJ )
Og vit vita at Sonur Guðs
er komin, og hevur givið okkum
eina fatan, at vit mega kenna hann
sum er sannur, og vit eru í honum
sum er sannur, enntá í Syni hansara
Jesusi Christi. Hesin er hin
sanni Guð, og ævigt lív.
( I. Jóh. 5:20 FKJ )
(Sitatini eru úr fyrstu útgávu av FKJ N.T.)


text:
Vága Floghavn hevur fingið nýggja heimasíðu, ið Sansir hava ment og sniðgivið í tøttum samstarvi við Vága Floghavn.
Endamálið við nýggju heimasíðuni er fyrst og fremst, at gera tað lætt og einfalt hjá vitjandi og ferðandi at fáa kunning um flogferðslu, verðurlíkindi og praktiska kunning í sambandi við loftvegis ferðing til og úr Føroyum.
Nýggja heimasíðan hevur eisini sokallað responsive design, so hon er snøgg, og alt tilfar lætt atkomuligt á fartelefonum, teldlum og øðrum smærri eindum.
Sansir ynskja Vága Floghavn til lukku við nýggju heimasíðuni.
Heimasíðan hja Vága Floghavn er www.fae.fo >>


text:
Árni Gregersen, ting.fo 29.07.2017 (13:45)
Pensjónirnar fyri tingið í heyst
Løgmaður hevur framvegis eina vón um, at tað ber til at fáa eina semju um nýggja pensjónsskipan.
Hann segði:
-Tað hevur verið drúgt at fyrireika nýggja pensjónsskipan, men tað hevur verið neyðugt.
Løgmaður segði, at nýggja pensjónsskipanin fer at lyfta fátækastu pensjonistarnar upp og at karmarnir um ellisárini verða betri.
Hann segði eisini, at sjálvandi verður tað soleiðis, at tey sum hava hug og orka at arbeiða eftir at tey eru komin til pensjónsaldur, fáa møguleikan til tess, men hinvegin kunnu tey sum eru niðurslitin pensjonerast, tá ið tey røkka pensjónsaldurin.
Skipanin verður løgd fyri tingið í heyst og tað verður ein skipan har fólk sjálvi spara saman, samstundis, sum hon verður gjørd meira samhaldsføst, segði løgmaður
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Vilmund Jacobsen 12.01.2018 (19:56)
Stór lønarhækking merkir uppsagnir
- Fáa vit størri lønarhækkingar enn tað, sum samfelagið megnar at bera, kann hetta føra til uppsagnir, verri kappingarføri og minni vælferð. Lønarhækkingar mugu vera fíggjarliga og búskaparliga skynsamar,
Tað segði Kristina Háfoss, fíggjarmálaráðharri, í dag, tá hon fekk handað skriv frá fleiri fakfeløgum, sum boðaðu landsstýriskvinnuni frá, at tey ætla sær at fara í samhugaverkfall fyri at stuðla Pedagogfelagnum.
Fíggjarmálaráðharrin legði dent á, at lønarkarmurin fyri samráðingarnar hesaferð varð lagdur, tá tey gjørdu sáttmála við Starvsmannafelagið í heyst.
Hon segði seg ynskja, at lønarkarmurin í teimum samráðingum, sum eru og sum stunda til verður á leið hin sami, sum semja fekst um við Starvsmannafelagið.
- Vit høvdu væntað, at lønarhækkingin á almenna arbeiðsmarknaðinum næstu tvey árini fer at liggja um einar 110 miljónir krónur tilsamans, men tað, sum fakfeløgini stíla eftir, er so nógv nógv meira enn tað.
Kristina Háfoss vísti á, at enn standa 26 fakfeløg og bíða eftir samráðingum, og hon segði, at tey lønarkrøv, sum í løtuni eru frammi, megnar samfelagið ikki at bera.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Fyri triðju ferð á rað hevur Frakland megnað at tapa eina av teimum heilt stóru finalunum, hóast skírdir sikrir vinnarar. Fyrstu ferð var ímóti USA á OL í Beijing, har Bernard fekk skyldina, men har orsøkin nokk fyrst og fremst var vánaligur taktikkur hjá teimum venjarum og leiðarum sum seta stafettina. Fyri aðru ferð var á HM í Rom í fjør, tá ið teir aftur taptu ímóti USA og Russlandi. Og nú megnaðu teir so at tapa ímóti Russlandi á EM í Budapest.
Feilurin í dag var nokk at droppa Amaury Leveaux sum annars svam gott í morgun, og so at lata Bernard svimja síðst. Innskifti Gilot svam so gott sum somu tíð í kvøld, sum Leveaux svam í morgun, ið ikki er gott nokk tá ein hugsar um at tað hjá Leveaux var morgunsvimjing. Bernard slapp avstað umleið samstundis sum Daniil Izotov, men megnaði ikki at fylgja við honum teir 100 metrarnar. Og her er tað merkisvert, at OL meistarin Bernard svam spakuligari av øllum 4 fraklendingum í hesari stafettini, íroknað unga Yannick Agnel sum stutt áðrenn hevði vunnið gull í 400 metra frísvimjing.
Eingin skilur nakað, tí teir eiga klárt skjótasta hópin av 100 metra svimjarum. Men sum onkur sigur, so er trupulleikin kanska netupp at teir hava allar hesar góðu svimjarar, sum allir vilja á liðið. Ein kann fyristilla sær taktikk-fundirnar hjá teimum, tá ið venjarar hvør sær royna at fáa netupp sín svimjara við, og so kanska at enda enda við onkrum komptomid. Teir burdu ikki hava kunnað tapt í dag, men megnaðu tað allíkavæl.


text:
Vit eru álvar!
Fyrr í dag varð eg liðugur at lesa bøkurnar báðar Eragon og Eldest úr bókarøðini Inheritance Cycle hjá Christopher Paolini. Onkur kennir kanska filmin, ið er grundaður (leysliga) á fyrstu bókina. Eg vildi heldur viðmælt bøkurnar enn filmin, tó at eg helt, filmin vera væl verdan at hyggja at. Tað er tó ikki tað eg vil tosa um, men heldur fylgjandi brot úr Eldest, sum eg læs meg framá:
“Meistari, seinastu nátt kom tað mær í hug, at hvørki tú ella tær hundraðtals av bókarullum álvanna, ið eg havi lisið, nevndu (more…)


text:
NEATA Youth Camp
Í samband við stóra NEATA stevnuna, ið verður í Litava í døgunum 31. juli - 5. august 2018, verður eisini skipað fyri einari NEATA ungdómslegu 24. juli - 5. august, har ung í aldrinum 18-30 ár fara at luttaka úr teimum ymisku NEATA limalondunum. Heitið á verkætlanini er "Cultural Jams".
Eitt nú fara luttakararnir at uppliva ymiskt serstakt í samband við Litava so sum tjóðarbúnar, mat, siðbundin spøl, sangir og siðbundin heimaráð. Eisini fara luttakararnir at kunna um royndir sínámillum innan eitt nú áhugaleik og teir arbeiðshættir, ið verða brúktir. Teir fara at fáa innlit í og læra at skriva greinar um framførslurnar á NEATA stevnuni, leikarar, leikstjórar o.s.fr. og fara umframt hetta eisini sjálvir at hava onkrar framførslur.
Hugskotið við leguni er at savna ung fólk við m.a. ymiskari mentan, málið og uppaling og sjónleikarastøði og harvið læra av hvørjum øðrum, fáa íblástur og menning.
Úr Føroyum fer Teresa Reinert at luttaka. Teresa er 20 ára gomul og í nevndini fyri Ung í MáF. Hon hevur nomið sær hollar royndir innan sjónleik hesi seinastu 7-8 árini. Eitt nú hevur hon gingið á dramaskúlanum í Gøtu umframt á fleiri sjónleikaraskeiðum hjá m.a. MáF og hevur eisini verið partur í fleiri sjónleikaraframførslum so sum:
- "Oliver Twist" (Sangleikur 2014)
- "Dreymur Jóansøkunátt" (2015)
- "Tann berskølluta sangarinnan" (2017)
- ‘Allo ‘Allo (2017/18)


text:
Orð: Petur Jacob Sigvardsen
Viðmerking: Yrktur 17. september 2007.
So mangan myrkt er mansins hjarta,
tí sorg og stúran loka leið,
og syndin kenst sum myrkrið svarta,
so dagsins ljós tú tekkir ei.
Men er enn alt hin myrka nátt,
tó, mødda sál, fell ei í fátt!
Tí tað er ein, ið borið hevur
alt tað, ið tyngir vára veg,
hann lív og lætta øllum gevur,
ið syndanívd her kenna seg.
Hann koyrir ongan burt frá sær;
men hvíld og frið hvør møddur fær.
Hann grøðir allar sóttir várar
og byrðar lættir herðum av;
hann fyrigevur syndir svárar,
ja, søkkir tær í djúpa hav.
Tí skuldabræv várt kvittað varð,
tá Kristus heimsins syndir bar.
Tí kann ei nakað børn hans saka,
sum leggja lívið í hans hond.
Hvønn dag hann yvir teim vil vaka,
teim halda fast hans kærleiks bond.
Nei, einki her oss skilja skal
frá honum, sum alt gjørdi væl!
Tí, stúrin sál, lat hann teg leiða
og fylg tú fótasporum hans.
Ei betri vin tú her kanst eiga;
hann fylgir tær til himnalands.
Takk, kæri Krist, vit prísa tær,
tí deyði tín oss lívið bar!


text:
Góðu býráðslimir og onnur,
Vit mótmæla ætlaðu oljubrennandi hitamiðstøðini, sum skal byggjast á Klingruni í Hoyvík. Sunnur fornuftur og byggisamtyktin siga, at so stórt orkuverk hoyrir ikki heima mitt í millum sethús í Hoyvík, har familjur og smábørn búleikast. Tað er ørskapur at loyva so nógvari dálking í hesum barnaríka øki.
Ætlaða hitamiðstøðin fer at hava oljuframleidda orku uppá 19.500kW - sum er næstan helvtin av SEV-verkinum á Sundi. Slíkur orkumáttur svarar til upphiting av 3000-6000 sethúsum.
Her eru nógv hús, og nærmasti barnagarður er uppi í brekkuni 70 metrar burturi. Børn spæla í øllum økinum alt árið, í sól og kava uppi á heygnum fáar metrar frá skorsteinunum, á vøllinum hjá Føroya Tele, skreiða sletu og tendra jólatræ á heygnum uppiyvir Hitamiðstøðini. Her eru skúlar, aðrir barnagarðar, blómandi býarøki, fólk sum íðka ítrótt og ganga túrar ella bíða eftir bussinum.
Ongar viðurkendar kanningar av dálkingarvandanum eru gjørdar á staðnum frammanundan, áðrenn Umhvørvisstovan gav sína umhvørvisgóðkenning, sum taka veruligu veðurviðurskiftini og lendi kring hitamiðstøðina við í útrokningarnar. Einans standard telduforrit eru brúkt til at rokna út, hvussu nógv dálking stendst av oljubrenningini - og tey hava víst sera ymisk úrslit.
Hvussu kann nakað matematiskt modell í einum telduforriti veita trygd fyri, at roykur frá einum so stórum verki ikki fer at merkjast?
Ein ráur veruleiki, sum vit eisini staðfesta, er, at umhvørvisgóðkenningin BERT tekur atlit til umhvørvi, tí Umhvørvisstovan hevur ikki førleika til at leggja dent á fólkaheilsu ella eldsbrunavernd. Hvussu skal hetta fáa okkum at kenna okkum trygg?
Útrokningar hjá serfrøðingum hava higartil víst hvør sítt. Myndugleikar okkara hava valt at leggja dent á eitt einstakt úrslit - uttan at vísa til óvissuna, sum fylgir við einihvørji útrokning. Harafturat hongur óvissan yvir øllum útrokningunum: kunnu modell yvirhøvur fult út lýsa veruleikan?
Vit hava fylgt øllum málinum neyvt í mong ár, sett okkum væl og virðiliga inn í smálutir og samskift við partar á báðum síðum. Sannføring okkara er ongantíð so greið sum nú: Váðin er alt, alt ov stórur til, at vit tora at festa alt okkara álit á nakrar modellútrokningar við alt ov stórum óvissu-marginalum.
Vit kunnu framvegis vísa á hópin av ítøkiligum spurningum í sambandi við umhvørvisgóðkenningina, men tá alt kemur til alt, kann sjónarmið okkara lýsast við orðum úr Facebook-bólkinum “Vit fara ikki at brenna her”:
“..hetta snýr seg ikki um, hvussu langur ein skorsteinur skal vera fyri at roykeitur ikki skal lenda í tínari stovu ella í lungunum á tínum børnum. Ella um tríggir oljutangar skulu liggja fimm ella seks metrar frá einum leikvølli, har børn spæla dagliga. Hetta snýr seg um sunnan fornuft. Illanstíð skal eitt fámannalið av fólksins sokallaðu tænarum sleppa at burturforklára ørskap við teknokratiskum royk-tosi um skorsteinslongd og annað”.
Vit halda, at tá ið verandi fjarhitaskipan verður lýst at vera “grøn”, og vit brúkarar ikki sleppa at brenna olju, er tað sjálvsagt, at felagið, ið stendur fyri orkuveitingini, ikki brennir olju – og als ikki mitt í okkara bústaðarøki. Hetta halda vit vera eina skyldu hjá okkara fólkavaldu at tryggja okkum!
Vit leggja við hesum okkara álit á, at tit sum okkara fólkavaldu síggja álvaran í málinum og tryggja, at oljubrenning ikki verður partur av hitamiðstøðini á Klingruni,
Við hávirðing,
[Undirskrift]


text:
Tuesday, March 29, 2016
Eitt er at sprella við skriviborðið
Talan er verri enn so altíð um óumtvistilig fakta tá vit hoyra ymiskar frøðingar úttala seg sum yrkisfólk. Meðan summi vilja presentera sína vitan og sínar metingar sum umboðandi mestsum absoluttar sannleikar, ljóða onnur meira opin fyri ymiskum sjónarmiðum. Men uttan mun til hví og hvør og hvussu, so er neyðugt fyri okkum onnur at skilja at tað sum verður borið fram av t.d. búskaparfrøðingum, er altíð so ella so merkt av subjektivum metingum og eigur tískil, hvørki meir ella minni, at síggjast sum ein av fleiri møguligum útleggingum av einum samlaðum problematikki.
Í fiskivinnuhøpi hava serliga tveir-tríggir búskaparfrøðingar íðuliga mælt til at innføra meira av sokallaðum marknaðartreytum í sambandi við fiskirættindi, og hava fingið fleiri politikarar at taka undir við tankanum. Gjøgnum áhaldandi exponering umvegis tíðindamiðlar yvir fleiri ár er eitt trøllvaksið politiskt rák íkomið kring hendan boðskap — og ei undur í: fólk hava fingið at vita at tey helst eiga í rúgvuvís av pengum til góðar frá teimum reiðaríum sum hava havt avlop tey seinnu árini.
Soleiðis er, kanska av óvart, vorðið borðreitt við einum cocktaili av falskheit, har sterkar kenslur eru blandaðar upp í ein løg sum leingi hevur gingið fyri at vera natúrvísindaligur sannleiki.
Lumpin svartkjaftur
Við øllum hesum í baksýni setti Føroya Landsstýri herfyri ein arbeiðsbólk at gera tilmæli viðvíkjandi nýskipan av okkara fiskivinnu.
‘Nýskipan’ er eitt snøgt orð ið ber boð um endurnýggjan og ætlanir um væl skipað viðurskifti. Tað ljóðar ikki sum kollvelting, og væntandi er talan heldur ikki um nakra roynd at kollrenna tað sum hóast alt virkar væl í føroyskari vinnu.
Nú skilst at arbeitt verður á Tvøroyri við at fara undir nýggja framleiðslu av surimi, ein rættiliga krevjandi virðisøking úr svartkjafti sum ætlandi skal koma í gongd í desember í ár.
Svartkjaftur er eitt fiskaslag ið er torført at fáa góðan vinning burturúr, og tað er ein av orsøkunum til at hesin fiskur ofta verður landaður til ídnað. Tá talan annars er um at framleiða hann til matnað hevur tað higartil mest snúð seg um at heilfrysta; men nú vil Varðin Pelagic taka hetta eitt stig víðari.
At producera surimi úr svartkjafti er also at flyta seg fram í virðisketuni, og tað setir serlig krøv til vørudygd umframt til marknaðarføring. Fiskaríið letur seg illa gera partar av árinum tá svartkjafturin antin er ov feitur ella ov rak, ella tá hann stendur so langt úr landi at stimitíðin er ov long til at fáa hann upp á land nóg feskan. Her er tað sum vitiligt ikki líkamikið hvørji skip man hevur.
“Grundleggjandi í hesari framleiðslu er at fiskiskipini sum veiða og landa svartkjaftin eru so framkomin og hóskandi sum yvirhøvur gjørligt,” segði Bogi Jacobsen, stjóri á Varðin Pelagic. “Hetta setir høg krøv til kapital og rakstur í reiðarínum, umframt at virkið sum skal framleiða fiskin má hava kunnig fólk og nýmótans útgerð, bæði til at skipa sjálva framleiðsluna og harafturat til sølu og marknaðarføring.”
Droyma um licenspengar
Uttan nøktandi sáttmálar við keyparar hongur tað búskaparliga roknistykkið ikki saman. Um ein størri partur av umsetninginum hjá eigarunum hevði verið farin til at tryggja fiskirættindi, er tað sera ivasamt um Varðin Pelagic hevði verið til yvirhøvur, og enn minni teirra nýggja surimi fabrikk.
“Hetta snýr seg um at fáa so høgt útflutningsvirði í vøruna sum møguligt,” legði stjórin afturat. “Marknaðarfokus er at byrja við kundanum og so útvikla samsvarandi — hvat er tørvurin, hvat vilja tey gjalda, og hvussu kunnu vit nøkta tørvin í vørudygd, prísi, nøgd, tænastu og øllum sum hoyrir til. At venda hesum øvugt og fyrst hava eina framleiðslu fyri síðani at royna at fáa kundar vísir seg sjáldan at rigga.”
Fyri at fáa sum mest burtur úr útflutningi av fiskavørum ræður um at virðisøkja so væl sum gjørligt og koma so langt fram í virðisketuna sum møguligt. Hetta er tó lættari sagt enn gjørt. Men at fáa prísin á fiskirættindum pressaðan upp ígjøgnum, heldur enn optimeraðan á exportsíðuni, kann metast við at hava eitt óneyðugt haft um beinini.
“Tey lond vit kappast við royna at styrkja sína útflutningsvinnu heldur enn at forða henni í at mennast. Skulu vit í Føroyum gera nakað fyri okkara vinnu so grundleggjandi sum fiskirættindi til ein spurning um hvør ið bjóðar hægst fyri tey, so verður allur kapitalur skjótt sogin úr vinnuni og fluttur yvir til uppboðssøluna, sum jú ikki er langsiktað. Flakavirkini livdu undir slíkari skipan sum skuldi eitast at vera marknaðarbúskaparlig, men hvussu riggaði tað? Lat okkum heldur fokusera á exportmarknaðirnar — har er nóg mikið av kapping.”
Skriviborðs dreymurin hjá summum tykist vera at niðurleggja føroyska fiskiveiði og fiskaframleiðslu og ístaðin taka licenspengar frá teimum sum vilja gjalda fyri rættindini at fiska. Kanska hava vit eina ímynding um at soleiðis fungerar oljuvinnan; vit gloyma bara at har er kapitalbygnaðurin ein heilt annar enn í fiskivinnuni, fyri ikki at tala um at tey tøknifrøðiligu krøvini eru av einari heilt aðrari verð, so mikið so at lokalir aktørar úr smáum samfeløgum hava sum oftast ongan kjans at taka lut til fulnar í tí vinnuni.
Spurningurin er eisini um Føroyar í praksis høvdu kunnað varðveitt eina sterku støðu leingi millum strandalondini tá talan er um uppsjóvarkvotur. Tær samráðingarnar eru ofta harðar og atlit sum verða tikin eru ikki einans lívfrøðilig men viðhvørt eisini t.d. samfelagsbúskaparlig.
“Skuldi tað verðið staðfest at føroyingar ikki sjálvir fiska sínar kvotur men selja tær av landinum til hægstbjóðandi, so var eisini vandi fyri at tað goodwill vit eiga minkaði skjótt,” segði Bogi Jacobsen. “Tað hevði gjørt tað meira torført fyri føroyingar at tala sína søk sannførandi, sum so aftur hevði gjørt at tann føroyski parturin av uppsjóvarkvotunum hevði komið í vanda fyri at minka av trýsti uttaneftir. At útveita tað operationella virksemið í fiskivinnuni til útlendingar vil at enda vera tað sama sum at avreiða sína servitan — og um tað er ætlanin so er okkara vinna í vanda.”
‘Eitt ófrávíkiligt krav’
Vilja vit hava eina vinnu sum tjenar pengar? Eins og fleiri onnur saknar Bogi Jacobsen eina greining av hvørja ávirkan ein uppboðssøla av fiskirættindum hevði havt á búskapin í tí føroysku fiskivinnuni og samfelagnum sum heild.
“Hvussu sær eitt best-case scenario út, og hvussu sær eitt worst-case scenario út? Eingin tykist at hava gjørt seriøsar framrokningar av hesum.”
Tá arbeiðsbólkurin hjá Fiskimálaráðnum sum skal gera tilmæli um nýskipanir fyri fiskivinnuna herfyri hevði hoyringsfund við umboð fyri vinnuna, vísti Atli Gregersen vegna Føroya Arbeiðsgevarafelag á týdningin av at vinnan hevur stabilar karmar at virka í. Hann vísti eisini á at vinnan sum heild góðtekur at skula rinda fyri síni rættindi, so leingi talan er um hóskiligt og rímiligt gjald; uppboðssøla av fiskirættindum er hinvegin ein sera stuttskygd leið at ganga sambært Arbeiðsgevarafelagið.
“Eitt er at gjalda fyri síni vinnuligu loyvir, eitt annað er at tílík gjøld á fiskivinnuna eru blivin bæði fleiri og hægri tey seinnu árini,” viðmerkti Atli Gregersen aftan á fundin við arbeiðsbólkin. “Tað er sera umráðandi fyri eina sterka fiskivinnu at loyvini eru trygg. Hinvegin skal landið kunna taka eitt sindur meira um neyðugt, serliga í sambandi við keyp og sølu av loyvum, og kanska seta strangari treytir á hesum øki. Men arbeiðsbólkurin hevur skyldu til at umhugsa gjølla allar relevantar spurningar, og tí eiga tey eisini m.a. at vera opin fyri tí møguleika at uppboðssøla av fiskirættindum ikki er rættur vegur at ganga.”
Atli Gregersen legði afturat: “At vaksa um tilfeingisrentuna gjøgnum trygg langtíðar rættindi er jú munandi betri enn at minka um tilfeingisrentuna við at leggja hald á tað fíggjarliga tilfeingið hjá vinnuni áðrenn nakað produktivt er komið burtur úr tí. Tað er greitt at partar av verandi skipan fungera væl meðan aðrir partir hava meiri tørv á umskipan, so arbeiðsbólkurin eigur eisini at taka spurningin í álvara um burðardygga fiskiveiði hjá heimaflotanum. Í stuttum má tað vera eitt ófrávíkiligt krav at eitt fakligt arbeiði verður gjørt ið kann brúkast sum grundarlag til, sum sagt verður, at ‘eftirmeta og endurskoða’ verandi skipan.”
2 comments:
Rættiliga samdur. Annars haldi eg ikki planur var at selja uttanlands.ReplyDelete
Viđv. Keyp og sølu av rættindum er allarhelst nakađ iđ føroya fólk hava andstygd fyri og noyđist at steđga í 2018.
Væl skriva grein; men eg kann ikki siga meg vera samdan.ReplyDelete
Serliga býtið eg merkið við, at uppboðssølan fær skotið fyri bógvin, at eftir øllum at døma, venda einum gjaldið úr triðja til fyrsta lið. Ivamál mítt er tí hetta: Hyggja vit at rentugjaldinum, so er hetta - farið eg ikki heilt skeivur- eisini í fyrsta liðið, og byggur m.a á ástøðilgt hægsta virðið á fiskinum. Á einu almennari uppboðssølu av ogn Føroya fólks, má ein kunna hugsa seg fram á, at de facto virðið á (sum so) frælsum marknaða, man kunna gerðast lagaligari fyri vinnuna, enn samtíðar tilfeingisrentan. At uppboðssølan kemur onkrum reiðara dátt við, ivist eg ikki í, tí teir mista teirra framíhjárætt. Og við núverandi ognan/avgerðar krøvum í uppskotinum upp Roynaruppboðssølu, so sæst at tað er 2/3 fyri núverandi aktørar, ið skulu vera Føroyskir - og uppaftur stórri partur skal vera á okkara egnu hondum hin 1.januar 2018. Hetta tykist mær skilagott - ella er tað nakað eg ikki skilji?


text:
16-11-2017
Mínboks verður nú partur av Talgildu Føroyum
P/F Mínboks og Gjaldstovan hava gjørt sáttmála um, at Gjaldstovan yvirtekur virksemið í felagnum fyri 5 mió.kr.
Hetta er fyrsta stigi, at Gjaldstovan tekur yvir báðar loysnirnar í P/F Mínboks, sum eru Mínboks og Mínlykil. Við hesum hevur Gjaldstovan fíggjarligu ábyrgdina og fær samstundis fulla ávirkan á loysnirnar. P/F Mínboks, sum Posta og Elektron eiga í felag, heldur fram at hava rakstrarligu ábyrgdina. Í seinasta lagi 31. desember í 2018 yvirtekur Gjaldstovan loysnirnar fult og heilt.
Partarnir eru samdir um, at hetta er eitt skilagott stig og Gjaldstovan sær stórar møguleikar í loysnunum í sambandi við verkætlanina Talgildu Føroyar.
Undirtøkan fyri Mínboks stór
Undirtøkan fyri Mínboks má sigast at vera stór millum føroyingar. Mínboks hevur góð 6 ár á baki og samanlagt eru 19.600 brúkarar í Mínboks, og 20.200 brúkarar hava Mínlykil sum innritingarskipan.
Hesi virki og stovnar senda sum er í Mínboks: Taks, Lív, Betri Pensjón, Betri Trygging, Gjaldstovan, Landssjúkrahúsið, Studni, Tórshavnar kommuna, Sev, Elektron umframt allir føroysku peningastovnarnir.
Við hesi avtalu fáa føroyskir borgarar og føroyskar fyritøkur staðfest, at Mínboks er framtíðin, og tí kann tað loysa seg at brúka skipanina til alt teirra samskifti.
Næsta stig verður, at partarnir saman við útvaldum áhugabólkum gera nágreiniliga ætlan fyri, hvussu Mínboks kann víðarimennast, so hon verður integreraður partur av Talgildu Føroyum.


text:
22. Nov 2015
So er Grand prixkapping í einmansleiki aftur á skránni :) Tilmelding í Inbakka hjá Miðvágs Badmintonfelag ella á MBFtilmelding@gmail.com. Tilmeldingarfreist er 30 nov kl 20. -------JFK-Open 5.og 6.des 2015----- KBF og BSF Bjóða hervið til 3. umfarið av Grand Prix kappingini í ...
19. Nov 2015
Fylg hesi leinkju: http://badminton.fo//limaskapur.html ...
18. Sep 2015
So verður fyrsta kapping í nýggja kappingarárinum. Kappingin verður í Vestmanna 26-27 sept. Seinasta freist at melda til er hjá MBF 21. sept kl 20. Til ber at hava standandi tilmelding, og skulu tit geva boð um hetta, samstundis sum tit melda til fyrstu...
29. Apr 2015
Týskvøldið var hugnaløta inni á Giljanesi, í samband við at badmintonárið hjá MBF er liðugt. Byrja var í høllini, har skipa var fyri Multigames fyri foreldrum og leikarum. Øll spældu saman, bæði vaksin og børn. Ein sera fittlig løta. ...
21. Apr 2015
Í vikuskiftnum var FM fyri ung og børn hjá einstaklingum, á Giljanesi. Hendan kappingin, sum eydnaðist stak væl, rundaði eitt flott ár hjá MBF. Hetta hevur verið eitt frálíkt kappingarár. Nýggir leikarir eru komnir til, sum hava roynt...
15. Apr 2015
Komandi vikuskifti 18. og 19. mars verður FM-single í Badminton fyri børn og ung í Høllini á Giljanesi. Tað eru Miðvágs Badmintonfelag (MBF) og Badmintonsamband Føroya (BSF), sum skipa fyri kappingini. Leikarar runt alt landið fyrireika seg hesa vikuna við teimum endaligu...
26. Jan 2015
Hetta er seinasta Grand Prix kapping í vetur.Tilmelding á MBFTILMELDING@GMAIL:COM ella á FB hjá Miðvágs BadmintonfelagEIK- Open 2015 ÍF-badminton og BSF Bjóða verður hervið til 5. umfarið av badminton Grandprix íU11, U13, U15, U17 og vaksin. Dato: Leygardagin 14. februar frá kl....
07. Jan 2015
Komandi vikuskifti verður Grand prix kapping nummar 4 av 5 í Badminton. Væntandi verður luttakaratalið uml 170 leikarar. Stór tilgongd er hjá yngru leikarnum. Hetta hevur við sær, at MBF og BSF hava valt at taka høllina í Sørvági í brúk leygardagin,...


text:
Ringrás átalar oljudálkingina í Stórá í Hvalvík, sum eigur at kannast betur
Flugufiskarin Svend Hovgaard hevur verið í miðlunum og rópt varskó um dálkingina í Stórá í Hvalvík, sum annars er eitt gott tilhaldsstað hjá sjósílum og laksi.
Sunda kommuna hevur síðani boðað frá, at írestandi dálkingin var ov lítil at gera nakað við, samstundis sum einki svar var uppá, hvagani dálkingin stavar, hvør hevur ábyrgdina, og hvussu fyribyrgt verður, at hetta hendir aftur.
Umhvørvisfelagsskapurin Ringrás skrivar á facebook vanga sínum, at tey meta at farast skal víðari í málinum, tí dálkingin er sera umfatandi, og bøtast kann um støðuna. Hetta er sambært kanningum hjá Ringrás. Tey meta at orka eigur at vera løgd í at staðfesta, hvussu dálkingin er íkomin, hvør hevur ábyrgdina, og hví viðkomandi ikki hevur gjørt vart við lekan. Sum støðan er nú, fer olja at leka út í ánna, hvørjaferð tað regnar í eina tíð framyvir, um ikki dálkaða tilfari (tari og annað) verður burturbeint. Verri er við oljuni, sum er seyrað niður í moldina í áarbakkanum, skrivar Ringrás.
Verður ikki gjørt meira við málið, fer dálking sum hendan við vissu at vera afturvendandi, tí mynduleikarnir óbeinleiðis boða frá, at slík mál ikki vera uppfylgd til fulnar.
Ringrás hevur gjørt eina videoskjalfesting av dálkingini í Hvalvík, sum tey hava sent til KVF, Umhvørvisstovuna og Sunda kommunu. Videoskjalfestingin kann síggjast í leinkjuni her.
Ringrást eftirlýsir eisini meira vitan um málið, og heitir á fólk sum hava tilfar, ið vísir støðuna, tá oljudálkingin akkurát var hend, um at venda seg til tey. Kunning kann sendast dulnevnt til Ringrás umvegis oyðublaðið her.
Mest lisið í farnu viku
Mentamálaráðharrin og ein løgtingslimur vilja innføra sensur av einstøkum privatum miðlum
Kristin Michelsen: Hetta er brot á lógirnar hjá Javnaðarflokkinum
100.000 í bót vegna manglandi trygd
Eingin makrelur í Føroyskum sjógvi
Jenis ætlar sær í landsstýrið
Alt hevur sína tíð her á fold
Feðgar lógu hvørjum øðrum eftir lívinum
R7 og KvF samsenda
Føroyar og Føroyingar... Ja, hvat er at siga um okkum?
Dennis og Jenis í sendingini NOVA. Lokalsending Nova úr Suðuroynni í dag frá klokkan 13.00 til 15.00
Vespureiðrið (93) - 15. okt 2018
Tað er ikki p-talið sum ger okkum til føroyingar
NOVA úr Suðuroynni - Sending 25 - prát við Jenis av Rana
Óttast Kinesiska 5G tøkni
Fuglafjarðarsendingin (7) - 18. okt. 2018
Islamar vildu hava australska rossaranch, og ánarin er tjóðarhetja
Óreglusemi á fundarborði í fiskimálaráðnum
Professari skotið seg í armin til at mótmæla Trump
Sosialt ólag millum svørt og ikki rasisma er orsøk til svarta mannfallið í USA
Kommunuskatturin minkar í Klaksvík og Runavík
Metis - Øll sendingin - 16. oktober 2018
Líggjas Johannesen: Hvar eru pengarnir brúktir?
At lata Almannaverkinum fleiri íbúðir loysir sjálvandi nakað
Eg gangi út frá, at Poul Michelsen hevur eina góða frágreiðing til vanliga skattgjaldaran
Samband
Postboks 226
FO-600 Saltangará


text:
Hækka játtanina til Føroya ProVita!
Eg fari staðiliga at heita á Føroya Løgting um at hækka veitingina til Føroya Pro Vita.
ProVita ger eitt stórt arbeiði, tá tað snýr seg um upplýsing um og verju av ófødda barninum.
Samstundis rætta tey hondina út til tær kvinnur, sum uppliva sorgfullu avleiðingarnar, ein fosturtøku, kann hava við sær.
Tað er orsøk til at síggja týdningin av arbeiðnum tey gera, í og við, at eisini føroyskar kvinnur fáa framt fosturtøku, og uppliva somu djúpu sorgina, vit hoyra um, frá granskingum uttanlands.
Lat okkum geva felagskapinum ta viðurkenning tey hava uppiborið fyri sítt arbeiði.
Sum nú er, er játtanin 200.000 kr árliga.
Margretha Kjærbæk
Sjúkrarøktarfrøðingur
Meiningar og hugleiðingar ið verða bornar fram í hesum lesarabrævið, umboða ikki meiningar, áskoðanir ella sjónarmið hjá leiðsluni í R7 Kringvarp.
Mest lisið í farnu viku
Mentamálaráðharrin og ein løgtingslimur vilja innføra sensur av einstøkum privatum miðlum
Kristin Michelsen: Hetta er brot á lógirnar hjá Javnaðarflokkinum
100.000 í bót vegna manglandi trygd
Eingin makrelur í Føroyskum sjógvi
Jenis ætlar sær í landsstýrið
Alt hevur sína tíð her á fold
Feðgar lógu hvørjum øðrum eftir lívinum
R7 og KvF samsenda
Føroyar og Føroyingar... Ja, hvat er at siga um okkum?
Dennis og Jenis í sendingini NOVA. Lokalsending Nova úr Suðuroynni í dag frá klokkan 13.00 til 15.00
Vespureiðrið (93) - 15. okt 2018
Tað er ikki p-talið sum ger okkum til føroyingar
NOVA úr Suðuroynni - Sending 25 - prát við Jenis av Rana
Óttast Kinesiska 5G tøkni
Fuglafjarðarsendingin (7) - 18. okt. 2018
Óreglusemi á fundarborði í fiskimálaráðnum
Islamar vildu hava australska rossaranch, og ánarin er tjóðarhetja
Professari skotið seg í armin til at mótmæla Trump
Sosialt ólag millum svørt og ikki rasisma er orsøk til svarta mannfallið í USA
Kommunuskatturin minkar í Klaksvík og Runavík
Metis - Øll sendingin - 16. oktober 2018
Líggjas Johannesen: Hvar eru pengarnir brúktir?
At lata Almannaverkinum fleiri íbúðir loysir sjálvandi nakað
Kanning av kynsligari misnýslu av børnum í Føroyum
Samband
Postboks 226
FO-600 Saltangará


text:
Bókaframløga og upplestur
Bókadeild Føroya Lærarafelags hevur júst givið út bókina Miljuløtur eftir Rakel Helmsdal. Í tí sambandi verður bókaframløga og høvundurin lesur søgur úr nýggju bókini.
Miljuløtur er ein barnabók við nógvum søgum um 12 ára gomlu gentuna Milju, sum sigur frá serligum upplivingum, minnum og hendingum. Søgurnar ganga fyri seg í Port Janua, sum vit kenna úr fleiri øðrum bókum eftir Rakel Helmsdal. Kathrina Skarðsá hevur myndprýtt bókina við vøkrum myndum. Bókin er innbundin og er 141 blaðsíður.
Bókin verður at fáa fyri serprís til tiltakið.
Tiltakið er fyri børn og familjur.


text:
- Tíðindi, mentan og ítróttur
Ferðslan út í Mykineshólm fyribils steðgað
Orsakað av váta veðrinum og nógvu gongdini út í Mykineshólm í summar, hava hagastýrisformennirnir í Mykinesi valt at avmarka atgongdina oman í Lamba og út í hólm restina av mánaðinum.
Tað stendur í tíðindaskrivi, sum Visit Faroe Islands, hiking.fo og hagastýrisformenninir í Mykines hava sent miðlunum fyrrapartin.
Gøtan ígjøgnum lundalandið úti í Lamba er so mikið illa farin, at mett verður, at tað ikki er ráðiligt hjá fólki at ganga har í løtuni, stendur at lesa í tíðindaskrivinum.
- Vøllurin er illa farin í støðum, og fyri at umganga, at hann fer verri, er neyðugt at steðga á og lata lendið fáa frið, sigur Bjarni Hansen, bóndi og hagastýrisformaður.
Eingin sleppur út í Mykineshólm, so leingi sum gøtan er stongd.
Hagastýrisformennirnir og hiking.fo við Pól Sundsskarð, sum umsitur gjaldskipanina í oynni, hava tikið hesa avgerð í felag. Forboðið er sett í gildi í dag. Um umstøðurnar broytast, verður møgiliga latið upp aftur fyri ferðslu.
- Vit halda, tað er skilagott at lata økið fáa frið í eina tíð, og so taka vit støðu til, um man skal opna fyri ferðsluni aftur, tá ein tíð er fráliðin, sigur Pól Sundsskarð.
Enn ber tó til at fara aðrar túrar í oynni, stendur í tíðindaskrivinum.
Sí eisini


text:
Hevur tú fingið fyrigeving? Hvussu fái eg fyrigeving Guds?
Spurningur: Hevur tú fingið fyrigeving? Hvussu fái eg fyrigeving Guds?
Svar: Í Ápostlasøguni 13:38 stendur, ''So skulu tit tá vita, tit menn, brøður, at við Honum verður tykkum kunngjørd fyrigeving syndanna.''
Hvat er fyrigeving, og hví tørvar mær hana?
At ''fyrigeva'' merkir at turka talvuna reina, at geva grið, at eftirgeva eina skuld. Tá ið vit hava gjørt okkurt skeivt ímóti onkrum, biðja vit tey um fyrigeving, so at viðurskiftini okkara millum skulu verða í lagi aftur. Tú fært ikki fyrigeving, tí tú hevur fyrigeving uppibornað. Eingin hevur fyrigeving uppibornað. Fyrigeving er kærleiks-, náði- og griðgerð. Fyrigeving er ikki at hava agg til ein persón, sama hvat hann hevur gjørt tær.
Bíblian sigur okkum, at okkum øllum tørvar Guds fyrigeving. Vit hava øll syndað. Prædikarin 7:20 sigur, ''Tí einki menniskja á jørðini er so rættvíst, at hann ger einki uttan gott og syndar aldri.'' Fyrsta bræv Jóhannesar sigur, ''Siga vit, at vit hava ikki synd, so dára vit okkum sjálv, og sannleikin er ikki í okkum.'' Øll synd er í roynd og veru uppreistur móti Gudi (Sálm. 51:4). Úrslitið av hesum er, at okkum so inniliga tørvar Guds fyrigeving. Fáa vit ikki fyrigeving fyri syndir okkara, eru avleiðingarnar av syndum okkara ævigar (Matteus 25:46, Jóh. 3:36).
Fyrigeving – Hvussu fái eg hana?
Tíbetur er Gud kærleiksfullur og náðigur – Hann vil inniliga at fyrigeva okkum syndir okkara! Seinna bræv Pæturs 3:9 sigur okkum, ''... Hann er langmóðigur fyri tykkara skuld; tí Hann vil ikki, at nakar skal fortapast, men at øll skulu koma til umvending.''
Einasta rættvísa revsingin fyri syndir okkara er deyðin. Fyrri partur av Rómbrævinum 6:23 sigur, ''Tí lønin, ið syndin gevur, er deyði, men náðigáva Guds er ævigt lív í Kristi Jesusi, Harra okkara.'' Ævigur deyði er tað, vit hava uppiborið fyri syndir okkara. Gud, í fullkomnu ætlan síni, gjørdist menniskja – Jesus Kristus (Jóh. 1:1, 14). Jesus doyði á krossinum og tók við sær revsingina, sum vit hava uppiborna – deyðan. Seinna Korintbrævið 5:21 lærir okkum at ''Hann, sum kendi ikki synd, gjørdi Hann til synd fyri okkum, fyri at vit í Honum skulu verða rættvísur Guds.'' Jesus doyði á krossinum og tók á seg revsingina, sum vit hava uppibornað! Sum Gud, gav deyði Jesusar fyrigeving fyri allar syndir heimsins. Fyrsta bræv Jóhannesar 2:2 sigur, ''Hann er bót fyri syndir okkara – og ikki bert fyri okkara, men eisini fyri syndir als heimsins.'' Jesus reis upp frá deyðum og kunngjørdi sigur Sín yvir synd og deyða (1. Kor. 15:1-28). Lovaður veri Gud, gjøgnum deyða og uppreisn Jesus Krists, er seinni partur av Rómbrævinum 6:23 sannur, ''...men náðigáva Guds er ævigt lív í Kristi Jesusi, Harra okkara.''
Vilt tú hava syndir tínar fyrigivnar? Hevur tú eina tægandi skuldarkenslu, sum tú ikki sleppur av við? Tú kanst fáa fyrigeving syndanna, um tú leggur títt álit á Jesus Kristus sum frelsara tín. Efesusbrævið 1:7 sigur at ''Í Honum hava vit endurloysingina við blóði Hansara, fyrigeving syndanna – eftir náðiríkidømi Hansara...'' Jesus bar skuld okkara fyri okkum, so at vit kundu fáa fyrigeving. Tað einasta, tú skalt gera, er at biðja Gud fyrigeva tær gjøgnum Jesus, og trúgva, at Jesus doyði fyri at gjalda fyri fyrigeving tína – og Hann skal fyrigeva tær! Jóhannes 3:16-17 hevur hesi undurfullu boð, ''Tí so elskaði Gud heimin, at Hann gav Son sín, hin einborna, fyri at hvør tann, ið trýr á Hann, skal ikki fortapast, men hava ævigt lív. Ikki sendi Gud Son Sín í heimin, fyri at Hann skal døma heimin, men fyri at heimurin skal verða frelstur við Honum.''
Fyrigeving – er tað veruliga so lætt?
Ja, tað er so lætt! Tú kanst ikki fáa fyrigeving Guds uppibornað. Tú kanst ikki gjalda fyri Guds fyrigeving. Tú kanst bert fáa hana við trúgv gjøgnum miskunn og náði Guds. Vilt tú taka ímóti Jesusi Kristi sum tín Frelsara og fáa fyrigeving Guds, so er her ein bøn, sum tú kanst biðja. Henda bøn ferð ikki at frelsa teg. Bert álit á Jesus Kristus kann geva fyrigeving syndanna. Henda bøn er bert ein máti at siga við Gud, at tú hevur álit á Hann og at takka Honum fyri fyrigeving Sína. ''Gud, eg veit at eg havi syndað móti Tær og havi revsing uppibornað. Men Jesus Kristus tók ta revsing, sum eg havi uppibornað, so at eg, við at trúgva á Hann, kundi fáa fyrigeving. Eg leggi mítt álit fyri frelsu. Takk fyri undurfullu náði og fyrigeving Tína! Amen!''
Hevur tú tikið eina avgerð fyri Kristus av tí, tú hevur lisið her? Um so er, trýst á ''Eg havi tikið ímóti Kristusi í dag'' – knøttin niðanfyri.
Far aftur til føroysku heimasíðuna
Hevur tú fingið fyrigeving? Hvussu fái eg fyrigeving Guds?


text:
Vilmund Jacobsen 16.05.2018 (01:08)
Tú kanst avgera navnið
Nú Virknis- og Umlættingardepilin á Sandi skal hava navn, bjóðar Almannaverkið til navnakapping, har virðisløn verður latin fyri besta uppskotið.
Virknis- og Umlættingardepilin er ein nýggjur stovnur á Sandi, sum læt upp í november í 2016. Á stovninum vera veitt dag-, virknis-og umlættingartilboð til børn, ung og eldri.
Ynskini hjá Almannaverkinum eru eitt nú, at navnið skal verða lætt at siga og ikki ov langt. Navið skal hava samband við staðsetingina ella virksemi á stovninum.
Øll kunnu luttaka í navnakappingini við at senda bræv ella teldupost, og virðisløn verður latin fyri besta uppskotið.
- Vit tilskila okkum rætt til at ikki at brúka nakað av innkomnu uppskotunum. Um so er, at fleiri skjóta upp vinnandi navnið, verður drigið lut um virðislønina, siga tey í Almannaverkinum.
Meira um kappingina um navn til Virknis-og Umlættingardepilin á Sandi kann lesast á Facebook-síðuni hjá Sands kommunu, og freistin at senda inn uppskot er á middegi 1. juli 2018.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Orð: Bernhard Brim
Lag: Ja, á Streymoynni eri eg føddur
1. Tað er gaman at møtast á stevnum,
hitta vinir frá farnari tíð,
meðan sólin so hitandi skínur
yvir nýsprotnar blómur í líð.
2. Tað er dólgur, ið setist at stúra,
um enn stundum alt gongur ímót.
Um enn lagnan teg illani lemur,
tú av nýggjum teg út aftur brót.
3. Hevja upp tína hugsan og veru,
lætt tær á eins og máttmikla ørn,
sýn, tá vit taka lógvarnar saman,
at vit megna at taka eitt tørn.
4. Eins og fedrarnir várir í forðum
vit enn megna at seta ein fund.
Fáa ungfólk at ganga um Fjallið,
fáa skútur at sigla um sund.
5. Tað er vakurt á sumri at síggja
eina flaggskrýdda føroyska bygd.
Gott at hoyra ein skilamann røða
um tað arvaðu mentan og dygd.
6. Tað er vakurt, tá skrúðgongan kemur,
leidd av tónleiki fram eftir veg.
Reystir dreingir við vøddi í armi.
Tó mest kvinnurnar hugtaka meg.
7. Lat tey ungu seg royna á vøllum,
tað er gott fyri likam og sál.
Lat oss stimbur teim veita í øllum.
Fjálga um hesa spírandi nál.
8. Lat oss lemja alt smásinni niður,
lat oss verða í andanum stór.
Lat oss syngja við himmalsins fuglum
eini ljósari framtíð ímót.


text:
Carl Julian Graba gjørdi ferð til Føroya í 1828 og skrivaði frágreiðing um føroysku náttúruna, serliga um fuglarnar. Hann fekk tó ymiskt annað við eisini, m.a. var hann í kirkju í Bø:
“Vit fóru til messu við Struer presti. Nógv fólk var í kirkju, men sangurin var tað ræðuligasta, sum eg nakrantíð í lívi mínum havi hoyrt; hvør skríggjar tann fyrsta og tann besta tónan, sum hann fær fram; deknurin syngur fyri, men hevur ikki tónlistargávur til helvtar ímóti einum lómi. Mær barst í hug søgan um Bach, sum ein urguleikari spurdi, um hann eisini kundi leika á urgu, tí hann stardi so nógv at fingrum hansara. Eitt pinkulítið sindur, sigur Bach, setur seg á beinkin og leggur seg við báðum hondum á lyklaborðið. Ræðslusligin av hesum andskræmiliga misljóði hopar urguleikarin aftur eftir hæli og trívur í eldhuga sínum í bringuna á Bach og rópar: Harri, annaðhvørt eru tygum hin livandi Sátan ella Bach. Hugsaði eg mær teir einstøku barkarnar á føroyingunum sum urgupípur og alt kirkjufólkið sum eina urgu, so helt eg, at onkur lá við ørmunum á lyklaborðinum, men her fór eingin upploysing fram av misljóðinum, eingin Joh. Seb. Bach stjórnaði her, men hin livandi Sátan.”
s. 100-101


text:
Ólavsøkuskráin er nú komin, og fæst ókeypis í flestu størru handlum í Havn og við Snarskivuna. Tað plagar at vera stórur áhugi at ogna sær eitt eintak, men um so er at tey prentaðu eintøkini verða uppi, so eru ikki allar súður syftar, tí til ber eisini at taka niður Ólavsøkuskránna sum pdf-fílu frá Tórshavnar kommunu við hesum leinki. Har fæst eisini sangheftið til ólavsøkusangin 2012 – og har verða eisini møguligar broytingar og rættingar í skránni kunngjørdar.
Uppsetingin av ólavsøkuskránni er eitt sindur broytt hesaferð í mun til undanfarin ár. Størsta broytingin er at tiltøkini eru bólkað. Leitar tú eftir einum tiltaki at fara til, so skalt tú ikki finna tiltøkini burtur úr allari rúgvuni av øðrum tilboðum á Ólavsøku.
Bólkarnir eru:
Tiltøk, so sum skrúðgonga, setan av Tinginum, framsýningar, list, kórsangur, opið hús, átrúnaður, fólkafundir v.m.
Undirhald – bæði til børn og vaksin, so sum skemt, sjónleikur, tónleikur, dansur v.m.
Ítróttur, so sum kappróður, kappríðing, kapprenning, kappsúkling, hundakapping, mini-golf, svimjing, fótbóltur, hondbóltur, boccia,
Matstøð, íroknað matstovur, matvognar og mattjøld, kioskir, kaffistovur og skeinkistøð.
Sølubúðir og tíl.: Handlar og sølustøð, burturluting, fløskumóttøka o.a.
Eisini er eitt yvirlit yvir tiltøkini á Tórspalli, Ólavsøkukonsertini og tiltøkini hjá Tórshavnar Ítróttarráð, umframt kunning um trygdarviðurskiftini í miðbýnum undir midnáttarsanginum.
Vit á Gramar vóna, at folk fáa nyttu av nýggju uppsetingini av ólavsøkuskránni.


text:
Eg havi eina ætlan um at melda meg til Tórshavn Marathon 4. september, men eg meldi meg ikki til fyrr enn eg føli meg 100 % tryggan við at eg megni at renna teir 42 kilometrarnir í einari tíð eg kann vera nøgdur við.
Eg havi áður sagt at mítt næsta marathon skal avgreiðast undir 3 tímar, men her hugsaði eg ikki um Tórshavn Marathon, sum er ein nokkso hørð ruta. Men helst skal mín tíð ikki vera so langt frá teimum 3 tímunum.
Eg havi runnið nógv higartil í ár, men mær manglar langar túrar. Tá ið hendan vikan er av eru bert 3 vikur eftir til Tórshavn Marathon. So eg havi ikki nógva tið eftir til at fáa nakrar góðar langar túrar.
Í dag rann eg so ein eitt sindur longri túr. Tá eg fór frá húsum ætlaði eg at renna 20 km, men tað bleiv bert til teir 18 km. Tað var nakað langt síðani mína síðstu máltíð so tá eg hevði runnið uml. 12 km fekk eg livurhøgg. Eg hevði runnið við nokkso góðum tempo, eg mátti seta tempo niður, tað hjálpti beinavegin. Eg hevði tikið mær 2 fruktbarrir við mær, tær hjálptu eisini uppá støðuna. Hóast livurhøgg og nakað av brekku, so rann eg teir 18 km við einari miðalferð uppá 4:28 pr. km. Tað er ok.
Túrurin var út á Núp, so norður til tunnilin til Árnafjarðar, royndi at koyra á niðan gjøgnum tunelbrekkuna. Tað eru nógvar brekkur í Tórshavn Marathon. Tá eg kom heim til Føroya Bjór vísti urið 18 km. So gekk eg til hús.
Leygardagin ella sunnudagin, alt eftir hvussu veðrið lagar seg, ætli eg mær at renna einar 25 til 30 km við góðari ferð. Um hetta eydnast, meldi eg meg til Tórshavn Marathon.


text:
Stomibólkur
Stomibólkurin er ein bólkur av sjálvbodnum fólki, sum av eini ella aðrari orsøk hava fingið lagt bløðru ella tarm út á síðuna, og fólk við bekken-reservoir.
Hesi fólk veita stuðul, vegleiðing og ráð til onnur, sum skulu fáa ella hava fingið lagt bløðru ella tarm út á síðuna.
Endamálið við bólkinum er eisini, at hesi fólk koma saman at tosa, stuðla og hjálpa hvør øðrum, veita hjálp til sjálvhjálp.
Nærri kunning og samband við limir í bólkinum fæst við at venda sær til Ráðgevingarstovuna telefon 317959 ella umvegis teldupost: kmf@krabbamein.fo.


text:
"Á sumri 1839 varð gamla kirkjan á Sandi tikin niður og nýggj bygd upp aftur. Timburarbeiðið varð leitt av 6 arbeiðsformonnum. Høvuðsformaður man Jógvan í Beiti hava verið, tí hann fekk hægstu dagsløn. Snikkaraarbeiði gjørdi Niels Kristoffur Winther, men súlurnar millum kór og skip og innan fyri knæfallið vórðu gjørdar av Dreyaranum, Kristoffur Nyholm Debes, báðir úr Havn.
Væl gekst at byggja, tí longu 8. september hetta árið varð kirkjan vígd."
[KELDA: J. P. Gregoriussen, Gomlu Trækirkjurnar]
Kirkjuráðið
Formaður
Bjarki Henriksen, Áarbøur 1, 210 Sandur, tlf. 361675/220928 Teldupostadr.: bjarki-henriksen@com
Meira kann lesast um Sands kirkju HER
Sands kirkja
"Á sumri 1839 varð gamla kirkjan á Sandi tikin niður og nýggj bygd upp aftur. Timburarbeiðið varð leitt av 6 arbeiðsformonnum. Høvuðsformaður man Jógvan í Beiti hava verið, tí hann fekk hægstu dagsløn. Snikkaraarbeiði gjørdi Niels Kristoffur Winther, men súlurnar millum kór og skip og innan fyri knæfallið vórðu gjørdar av Dreyaranum, Kristoffur Nyholm Debes, báðir úr Havn.


text:
Tað er ikki eiti á jaligum afturmeldingum sum Svimjisambandið fær, nú aftaná fyrstu roynd at senda landsliðshóp til Bergen Swim Festival. Éitt er, at okkara bestu vunnu 9 heiðursmerki og settu 3 føroysk met og 5 juniormet; men hartil vóru tey 77% sum settu persónlig met, og 83% sum svumu sína bestu tíð í ár. Umframt at stemningurin var uppá tað besta, nú luttøkan eisini var partur av ítróttarsálarfrøðiligu verkætlanini til at byggja upp góðan liðanda.
Vár Erlingsdóttir Eidesgaard vann sær í gjár altjóða gullheiðursmerki í 200 metra frísvimjing fyri juniorar, tá ið hon í finaluni í 200 metra frísvimjing á Bergen Swim Festival 2018 svam teinin uppá 2:07.26.
Hetta var eisini stórt persónligt met hjá Vár, í mun til hennara 2:08.38 frá SuSvim-stevnu í februar mánaða. Sára Ryggshamar Nysted eigur føroyska metið og juniormetið á 2:05.66, frá evropeisku juniormeistarastevnuni í Hodmezovasarhely í Ungarn í 2016.
Signhild Joensen setti í gjár stórt nýtt føroyskt met í 100 metra ryggsvimjing, og vann sær altjóða silvurheiðursmerki, tá ið hon á Bergen Swim Festival 2018 svam 1:03.01 og næstskjótast av teimum átta í finaluni. Hon átti sjálv føroyska metið á 1:03.34, frá SuSvim-stevnu í Vági fyri viku síðani.
Rókur Trygvason vann sær í gjár altjóða silvurheiðursmerki á Bergen Swim Festival 2018, tá ið hann í finaluni í 200 metra bringusvimjing fyri juniorar svam teinin uppá 2:24.49. Hetta var eisini stórt persónligt met, í mun til hansara 2:26.47 frá Reykjavík International í januar mánaða.
Róland Toftum eigur føroyska juniormetið á 2:23.72, frá Reykjavík International í 2016, meðan Pál Joensen eigur føroyska metið á 2:21.71, frá Bergen Swim Festival í 2015.
Vár Erlingsdóttir Eidesgaard vann í dag gull í 50 metra firvaldasvimjing fyri juniorar, á Bergen Swim Festival 2018. Hetta í triðja umfari í ‘útskiljingskapping’, har hon við tíðini 28.44 eisini setti nýtt føroyskt juniormet.
Vár átti sjálv føroyska juniormetið á 28.54, frá SuSvim-stevnu í Vági í februar mánaða, meðan Astrið Foldarskarð eigur føroyska metið á 28.29, frá Danish Open í 2014.
Rókur Trygvason setti fyri løtu síðani stórt nýtt føroyskt juniormet í 100 metra bringusvimjing, tá ið hann í finaluni fyri juniorar á Bergen Swim Festival 2018 svam seg til tíðina 1:06.14 og eitt flott fimtapláss. Sí úrslitalistan her.
Signhild Joensen vann sær fyri løtu síðani altjóða gullheiðursmerki í 50 metra ryggsvimjing, á Bergen Swim Festival 2018. Hetta var í ‘útskiljingskapping’, har tær vóru fyrst 8 sum svumu hesar 50, fyri síðani at taka fyrst tríggjar frá og síðani tvær afturat, til Signhild var skjótast/seigast av teimum trimum eftirverandi.
Birita Debes luttók eisini í hesi finalu, og ‘yvirlivdi’ har fyrsta umfar í útskiljingini, áðrenn hon var millum tær sum vórðu sáldaðar frá.


text:
Orð: Annie Johnson Flint
Lag: Hubert Mitchell
Týtt: Meta av Fløtum (ørindini) og Svenning av Lofti (niðurlagið)
Hann gevur meir náði, tá byrðin gerst tyngri,
er stríðið ov svárt, er hann við vára lið.
Í stórari kreppu hans miskunn er størri;
í margfaldum royndum hann gevur sín frið.
Guds náði er botnleys, ómáldur hans friður,
og aldri hans megi kann svinna avstað;
tí av sínum veldigu, ævigu skattum
hann gevur og gevur og gevur hvønn dag.
Tá vit eru ovbyrjað, orka ei meira,
útlúgvað og gevast á hálvari leið;
ei ment eru longur í stríðnum at standa,
Gud styrki tá sendir, hann svíkja kann ei.


text:
Anna Sofía Fjallheim á altjóða ráðstevnu í Wales
Í september mánað legði Anna Sofía Fjallheim, ph.d.-lesandi á Sjúkrarøktarfrøðideildini fram á altjóða ráðstevnu í Wales
Ráðstevnan, sum ber heitið the International Marce Society Biennial Scientific Conference 2014, er hin 34. av sínum slag, og varð hildin í døgunum 10.-12. september. Anna Sofía legði fram partar av verkætlan síni: “Identification of Postnatal Depressions in a Small-Scale Society – A Mixed Method Investigation of EPDS in the Faroe Islands”.
The Marcé Society er ein altjóða felagsskapur, sum hevur til endamáls at virka fyri øktum forstáilsi fyri, fyribyrging av og viðgerð av sálarligum trupulleikum, sum koma í samband við tíðina áðrenn og eftir barnsburð. Umleið 500 fólk úr øllum heiminum luttóku á ráðstevnuni.
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...
-
08.10.2018Tey ganga á vegnum og bíða sum nýggjur afturEitt av høvuðsverkunum hjá Ingálvi av Reyni, Tey ganga á veg...


text:
Ingi Samuelsen
09.06.2017 - 11:30
Tíðindi > Suðuroy - Tvøroyri
- Eg eri bangin fyri, at meginparturin av tí gamla partinum av Varðanum Pelagic, altso tað gamla flakavirkið, er futtaður av.
Soleiðis sigur Jóannes Eidesgaard, fyrrverandi løgmaður, sum býr beint oman fyri Varðan Pelagic á Tvøroyri.
- Roykurin er øgiligur. Hann liggur tvørtur um fjørðin, beint móti saltsiluni, og eg skilji á lagnum, at tey merkja hann hinumegin fjallið, í Famjin eisini, sigur Jóannes Eidesgaard.
Tá vit tosaðu við hann í telefonini var hann staddur á Hvalbiar skúla har hann fekk ein kaffimunn. Tá hann fekk boð um at fara heimífrá, koyrdi hann inn til Trongisvágs. Komin áraka viðarlundina inni í Trongisvági, møtti hann einum skúlaflokki av skúlanum í Hvalba, sum hevði verið útferð á Tvøroyri.
- Tey manglaðu fart til Hvalbiar aftur, so eg gók nøkur børn upp í bilin.
Jóannes brúkar nógv av síni tíð sum ’reiðari’ á Thorshavn.
Thorshavn liggur í løtuni við Tjaldarvíkshólk, har umleið 25 5. floksnæmingar av Tvøroyrar skúla eru umborð.
- Tey fóru ein túr við næmingum í morgun. Í løtuni liggja tey trygg og bíða eftir umstøðunum. Um tey sigla til Vágs við næmingunum, ella tey bara bíða, vita vit ikki reiðiliga enn, sigur Jóannes Eidesgaard.


text:
Mýta
Mýta. Gudasøgn (en. myth, da. myte úr gr. mythos, "søga"). Gudasøgn. Søga um, hvussu heimurin ella partar av honum vórðu skaptir í forsøguligari tíð av yvirnatúrligum máttum. M. er sostatt eitt slag av frágreiðingum um náttúrufyribrigdi, men eisini staðfesting av samfelagsligum vanum og siðum; tær hava størsta ávirkan í sonevndum frumkendum samfeløgum, har sum nýtíðar tøkni og vísindi ikki eru komin framat.
Orði gudafrøði (da. mytologi) verður brúkt bæði um m. hjá einum fólki ella í einum tíðarskeiði, og um ta frøðigreinina sum granskar tær. M. hava stóran leiklut í bókmentum. Nevnast kunnu kvæði Hamers; forngrikskar m. eru somuleiðis uppistøðan í griksku harmleikunum, og tær hava ríkað vesturlendskar bókmentir til henda dag. Gudakvæði millum eddukvæði eru umframt Snorra-Eddu týdningarmestu heimildirnar um norrønar m., hóast tær ikki eru uppskrivaðar fyrr enn í kristnari tíð; hesar m. hildu fram at liva í kenningum í dróttkvæðum, tær hómast í summum hetjukvæðum og øðrum fornum norrønum bókmentum. Aðrar m. enn kristnar høvdu ilt við seg í Evropa í miðøldini, til endurreisnin fór at leita aftur til grikskar m. Seinni vaktu slóðbrótarar hjá romantikkinum áhuga fyri keltiskari og norrønari gudafrøði (í Danmark Oehlenschläger og Grundtvig). Uppaftur aðrir høvundar skaptu sínar egnu m.
Freud hevði stóran áhuga fyri m. sum heimildum um, hvat formar menniskjasálina, t.d. søgnini um Ødipus, og lærusveinur hansara C.C. Jung kannaði líkar m. úr ymiskum mentanarøkjum og raktu tær til "felags dulvitið" hjá mannaættini, har hann fann felags menniskjaligar hugmyndir (arketýpur, sálarfrøðilig bókmentagransking). Franski mannfrøðingurin og strukturalisturin Lévi-Strauss hevur havt ávirkan á bókmentafrøði við sínum kanningum av m. hjá frumkendum fólkasløgum. Hann kannaði, hvussu struktururin í m. er samansettur ac mótsetningum (t.d. "lív og deyði"), og hvussu hesin djúpstruktururin sæst aftur undir ymiskum yvirflatustrukturi í m. hjá ólíkastu samfeløgum; tann ólíka yvirflatustrukturin setti hann í samband við munin millum tey ymisku samfelagssniðini; hann metti, at m. eru ein ótilvitaður háttur hjá menniskjum at loysa lívsgátur og rættvísgera samfelagsreglur. Hansara ástøði um, at ”mýtur hugsa í menniskjum” er ein hornasteinur í strukturalismuni.
Heitið m. verður ofta í fluttari merking um hugmyndir í samtíðini, sum ikki eru gudasagnir, men eru góðkendar, óskilvísar frágreiðingar ella rætttvísgeringar av ráðandi samfelagsligum atburði. Slíkar m. eru skaptar av politikarum ella lýsarum. Ein hin kendasti granskarin av m. í mentanini í okkara tíð var Roland Barthes. Hann vísti á, at mangt og hvat, sum gongur fyri at vera natúrligt, er stívnaðir samfelagsnormar og mynstur: fyribrigdi í mentan og list fáa mýtiska merking, og tað sama er at siga um alskyns gerandislig ting; aftrat frummerking síni ognast tey eina merking í øðrum umfari gjøgnum samfelagsligt brúk. Vín, t.d., er í Fraklandi ikki bara ein drykkur sum allir aðrir, men ein "totemdrykkur", ella rituellur drykkur, t.e. drykkur bundin at halgisiðum, á sama hátt sum mjólkin frá teirri hollendsku kúnni í Hollandi, ella teið, sum bretska kongshúsið drekkur hátíðarliga saman. Tað er støði undir einum felags siðalag. Fyri fransmenn, sigur Barthes, er tað at trúgva upp á vín ein felagsskapur, sum teir eru tvingaðir inn í. Og at drekka vín er eitt ritual, ein halgisiður, fyri samfelagsliga innliman. Við at skapa mýtiska merking royna mentanir at fáa sínar egnu normar at sýnast vera almenn náttúrufyribrigdi.
Keldur[rætta | rætta wikitekst]
- R. Barthes: Mythologies, 1970 (en. týð. 1973).
- Northrup Frye: Anatomy of Criticism, 1957.
- Cl.Lévi-Strauss: Anthropologie structurale, 1958 (en. Týð. 1968).


text:
Princess Cruise Lines er við ein dómstól í Miami dømt eina bót upp á slakar 300 mió. kr. fyri ólógliga dumping av oljudálkaðum spillivatni og falsan av loggum. Samstundis fekk varskógvarin, ið avdúkaði svínaríið, 1 mió. dollarar í takkarløn.Tað gjørdist
Tess vegna, elskaðu mínir, líkasum tit altíð hava verið lýdnir, so arbeiðið, ikki bert sum tá ið eg eri hjástaddur, men nú nógv meira, tá ið eg eri frástaddur, upp á tykkara egnu frelsu við ótta og bivan;
Fil. 2,12
"Pínan, sum fylgir við at játta, verður sum beiskur heilivágur, sum vil lekja"
Søren Kierkegaard


text:
- Tíðindi, mentan og ítróttur
Skjúttarnir raktu plett
Tak niður
Hóast føroysku skeetskjúttarnir vaknaðu við kaldan dreym í morgun, tí kappingin var byrjað tríggjar tímar fyrr, enn teir høvdu fingið at vita, megnaðu teir at vinna liðkappingina frammanfyri Cayman Islands og Gotland, sum blivu nummar tvey og trý.
Tórur Fløtt hevði hægsta stigatal í kappingini, og Sámal Debes var einasti skjútti, sum í einum umfari rakti allar dúgvurnar, so teir kunnu báðir gera seg galdandi í einstaklingakappingini eisini.
Foto og klipp: Ragnar A. Jacobsen


text:
Nú taka vit sum dømi setningin: "Maðurin fór út at spáka við konu síni og børnum sínum."
Hetta kunnu vit rímiliga stytta til "við konu og børnum sínum." Men málsliga er so, at fleirtalssniðið 'sínum' fatar bert um børnini og telur ikki konuna við ífleirtalinum: Ognarfornavnið 'síni' úr orðingini 'konu síni' var burturúrlagt og undirskilt!
Hetta skilst kanska best, um vit royna tað skeiva dømi"hann fór út við børnum og konu sínum." Samsvarið má vera við tað orðið, ið næst stendur hjá. Tað rætta er sostatt, at hann "fór við børnum og konu síni."


text:
John svág til minnis
mentan21-09-2018 - 18:01 - Jóanis Nielsen
Staddur á trøðni tá telefonin ringdi. Tað var beiggi mín. Eg hoyrdi á málininum, at ikki alt var, sum tað skuldi. Hann sigur “Ikki blíva kløkkur. John er deyður”.
At fáa hesi boð, kundi ikki passa. Tosaði við John í telefon, tað kvøldið hann fylti 70 ár, tann 8. septembur. Tey gjørdu seg klár at fara út at hátíðarhalda dagin. Hann, Guggan, Jonna og Andrea høvdu glett seg til hendan kemertúrin. 12. septembur er hann longu deyður.
Vit vóru tríggir beiggjar, so komu svágrarnir á ungum árum, inn í okkara familiju; John og Líggjas. Eg var ein smádrongur tá, so fyri meg, sum vaks upp tá, virkaði tað sum vit vóru fimm beiggjar.
John lærdi á Skála skipasmiðju. Har hann eisini skaffaði mær lærupláss. Kann ikki lata vera við at nevna eina stuttliga søgu um tíðina, tá hann var byrjaður at lyfta arvin eftir pápan. Pápi John átti ein elligamlan lastbil. 'Thames Trader' ein líka bilur stóð í einum pakkhúsi her í Sørvági. Hesum visti John av! Hann keypti bilin til eykalutir. Tá hann kom larmandi í túnið hjá okkum, hyggur mamma okkara gjøgnum køksvindeygað og sigur “Skal hann nú dragsa skrambul úr Sørvági til Skopunar". Hon var eisini skopuningur. Hesi gomlu, næstan bilvrakini, blivu grundarsteinurin til J&K.
John og eg gingu á maskinskúla saman. Mangan fóru vit um kvøldarnar til Vestmannar við lastbilum, hann og Kissifinn høvdu keypt. So við Sam, um náttina til Skopunar, við bilunum.
So í skúla morgunin eftir. Tað kundi mangan vera strævið, skúlating skuldu eisini gerast, hóast at rokna dugdi hann sum fáur, men verri var við mær.
Teir bilarnir og útgerðin, sum tá varð fingin til vega, var ikki so dýr og góð, sum í dag. Men aftur her, var hann á bananum og gjørdi tað ómøguliga møguligt. Tað sum brotnaði, bleiv gjørt aftur í vikuskiftinum, í skúrinum hjá svágrinum Kristjan SEV. Guggan var eisini við uppá, tá gerast skuldi, og stóð hon honum altíð undir lið. Ein mykineskona segði einaferð “Aftanfyri ein góðan mann, stendur altíð ein góð kvinna” og passar hendan útsøgnin sera væl til Gugguna og John.
Soleiðis hava vit kent John frá ungum árum. Ein pionerur at fáa tað at bera til. At vit skuldu missa teg so brádliga, vardi okkum ikki.
Nú heystið stundar til, og skurðfjøllini skulu gangast, er eitt stórt tómrúm í Selvíkum. Har var hann eisini ein snidlingur, tá býtast skuldi.
Sum prestur segði á kórgáttini: Hann var góður við sína familju, og skuldi gerast eitt og annað, var hann altíð klárur. Ja, hann bygdi enntá land.
Guggan og John bygdu sær summarhús í Turkalandi, og tá slappast skuldi av, var farið avstað til Kemer. Har hava vit, familjan og vinir notið manga hugnaliga løtu saman. Eitt var við John. Honum dámdi sera væl at hava nógv fólk rundan um seg.
Hann hevði eina fasta mannagongd at byrja dagin við í summarhúsinum: Út í havan, setast við borðið og eta jogurt, so bleiv bókin opnað og lisið varð. Har kundi hann sita og lesa eina góða løtu, áðrenn dagurin bleiv lagdur til rættis. Og í hesum stóli og staði, sum hann elskaði so nógv, skuldi hann eisini doyggja. Skrivast og sigast um ævisøguna hjá svágrinum John, kann lættliga ongan enda fáa.
Góða Gugga og familjan. Lat okkum halda áfram í lívinum. Vit hava so nógv góð minnir um John, sum vit kunnu minnast! Og fara vit eisini at tosa um tað góða hann var fyri síni, fyri felagið J&K og ikki minst fyri Føroya land.
Hvíl í friði góði John.
Elian


text:
HB ætlaði at fara avstað við húkinum
ítróttur23-09-2018 - 20:29 - Jóanis Albert NielsenRómurin var óførur í dag, tá ið HB-spælarar og –fjepparar fóru sigursælir suður aftur til Hanvar at hátiðarhalda føroyameistaraheitið í bestu fótbóltsdeildini, tó at tað eru fýra dystir eftir at spæla, og steyp og heiðursmerki tá verða handað.
Ávegis suður, varð steðgað við húkin. “Tit taka altíð trappuna hjá okkum, so nú taka vit húkin hjá tykkum”! segði ein ovurfegin havnamaður, sum eisini kysti húkin.
Ferðaliðið stillaði upp við róp og gang, og so vórður hópin av myndum tyknar, áðrenn tey aftur ovurfegin fóru rópandi innaftur í teir fýra bussarnar, sum bíðaðu eftir teimum.
Teir eldru HB-arnir, sum hava roynt at vinna meistaraheitið fyrr, stóðu kátir og glaðir, men friðarligir eitt sindur burturfrá og skoðaðu eitt sindur errnir hesa sigursælu fjøld.
Hóast KÍ tapti í dag, so er KÍ framvegis næstfremst í røðini. Men tað eru heili sekstan stig frá HB og aftur til næstfremsta plássið, sum also KÍ enn eigur og vónandi varðveitir.
Orð og myndir: Dávur Winther


text:
Eirikur Lindenskov 14.06.2018 (19:49)
Johnny í Grótinum farin frá sum kringvarpsstjóri
– Í dag hava Johnny í Grótinum og Kringvarpsstýrið gjørt avtalu um, at Johnny fer úr starvinum sum kringvarpsstjóri. Báðir partar eru samdir um, at tað er frægast fyri stovnin, at samstarvið partanna millum endar nú.
Tað skrivar Rúni Heinesen, formaður í stýrinum fyri Kringvarpið.
Inntil nýggjur stjóri er settur hevur Kringvarpsstýrið gjørt av at lata Kára Sólstein, starvsfólkaumboð í Kringvarpsstýrinum, røkja stjórastarvið.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Var og vitjaði eina 88 ára gamla konu í Runavík í dag. Sum eg blaðaði gjøgnum bløðini, sá eg eina grein um hvussu ringt leysgangara-konurnar í Føroyum skulu hava tað. Tá ið eg vísti teirri gomlu konuni blaðið, læt í skilakonuni: Bið tær fara aftur til menninar!.
Og tað vil eg hervið lata ljóða víðari til mína gudleysu, ótrúgvu, horfiknu, pengagrísku, sjálvsøknu samtíð; við ONGARI framtíð, uttan hon vendir við 180 gradir aftur til Guðs, og hansara orð, av HEILUM HJARTA!
Ikki gav Guð børnunum peddagoggar at passa seg, men mjúkar, bleytar mammur, við eymari rødd, specail-designaðar av Skaparans hond at passa børnini og heimið. Ikki gav Guð konunum tað almenna at breyðføða seg, men menn, sum eru 25% sterkari enn tær, specail-designaðir av Skaparans hond til at arbeiða og forsyrgja konu og børnum. Men sovorið siga tey er for primitivt fyri dagsins svingandi droymarar og idolir.
Men í dag má annarhvør special-designaður arbeiðsmaður bert av við pengarnar, uttan at hava sína konu og síni børn, tí konurnar rýma uppá strípu, so tilforgandaðar, stokkdeyvar og tilforblindaðar av kvinnufrígering, demokratia, sosialráðgevum, peddagoggum, falslærarum og eini langari teyggju av djevulsins amboðum, sum í dag eru smoygd inn í hvørja sprekku í landinum, – ja, sita enntá á tingi!, sum ikki kunnu lata eina familju vera í frið, tá ið hon er í ordan, tí í ordan er ikki í ordan eftir teirra høvdi. Og nú er hetta svassið enntá komið inn í kristnu rekkjurnar við hesum sokallaðu Kvinnuráðstevnunum, sum ikki lata gudsóttandi Sáru vera í friði, tá ið hon er sum hon eigur, men øsa hana upp til at vilja líkjast Deboruh og Esther. Ja, stórar vilja tær vera. Uppblást, sjálv-fokuserað, sjálv-“realiserandi”, mann-svíkjandi pakk!
So konur: Aftur til menninar!
Men tað vilja tit ikki. Eg veit. Tit vilja heldur verða drignar eftir nøsini eftir øllum tí sum glitrar av djevlinum, sum mutlar í oyruni átykkum “allar hesar lutir vil eg geva tær, um tú vilt falla niður og tilbiðja meg” (Matt. 4:9). Fráfallið má sigast vera komið langt, tá ið sjálvt tey trúgvandi eru farin at svíkja sín maka, ja, enntá stuðlað av sínum “meinigheitum”, sum skiftivís steina (við baktali og lygnum) ella forgifta og niðurdoyva hinar sonnu prophetarnar, sum boða teimum totala andstygd fyri heiminum og afturhvarv til Guðs. Ja, hin reyði drekin hongur sera tungt yvir slíkum.
13 Og við øllum læra tær at vera yrkisleysar, flakkandi um frá húsi til húss; og ikki bert yrkisleysar, men sleygarar eisini og sneyti-vætti, talandi lutir sum tær áttu ikki.
14 Eg vil tessvegna at hinar yngru kvinnur gifti seg, eigi børn, leiði húsið; gevi einkið føri til mótstandarans at tala háðisliga.
15 Tí summar eru longu vendar til síðis aftaná Satani.
(1. Tim. 5, 13-15. FKJ)
ALT ER BLIVIÐ SO STOKKDEYVT FYRI SANNLEIKANUM. Tit hava ikki bara fingrarnar í oyrunum, men hava óivað eisini illar andar fljúgvandi íkring tykkum í legjónavís!.
Men tey gomlu í landinum øøøøtast við!. Og tann, sum ikki øøøøtast við, hann er símpulthen ikki í ordan!. Soleiðis meti eg støðuna, heilt erligt.
Eitt villleitt, tilforheksað, tilforherdað, útforgrenjað pakk er hvat hetta ættarliðið er sum vit síggja í dag; – mong sum kalla seg “trúgvandi” íroknað.
Paulus segði um spiltu menniskjuna soleiðis:
28 Og enntá sum teimum líkaði ikki at afturhalda Guð í kunnleika sínum, gav Guð teir yvir til eitt afturkastiligt sinni, at gera hasar lutir sum eru ikki sømiligir;
29 Verandi fyltir við allari órættvísi, siðloysi, vondsku, ágirnd, illviljaskapi; fullir av øvund, morði, trætnaði, sviki, óndskapi; teskarar,
30 Bakbítarar, hatarar av Guði, hatursfullir, hugmóðigir, reyparar, uppfinnarar av illum lutum, foreldrum ólýdnir,
31 Uttan skil, sáttmálabrótarar, uttan náttúrligan alsk, ósemjiligir, miskunnarleysir:
32 Hvørjir, kennandi dóm Guðs, at teir sum fremja slíkar lutir eru verdigir til deyða, ikki einans gera hinar somu, men hava hugnað í teimum sum gera teir.
TOTAAALT GUDLEYST!


text:
Tiltakið nevnist ”Greið frá tínum yrki”, og endamálið er at siga næmingunum frá, um teir mongu møguleikarnar, sum ein yrkisútbúgving ber við sær. Tað eru Føroya Handverksmeistarafelag, Handilsvinnufelagið og Ferðavinnufelagið, sum saman við Tórshavnar kommunu og skúlunum í høvuðsstaðnum, sum skipa fyri tiltakinum.
“Greið frá tínum yrki” er skipað soleiðis, at handverkararnir/yrkislærd eru saman tvey og tvey í hvør sínum høli. Tiltakið er í Reinsarínum, Ostahúsinum, Perluni og Miðlahúsinum. Næmingarnir, sum ganga í 8. flokki, verða somuleiðis býttir í seks bólkar, har hvør bólkur fer í eitt høli at lurta.
Handverkararnir/yrkislærdu greiða síðani frá í 25-30 min. Eftir hetta verður stuttur steðgur, áðrenn næmingarnir fara í annað høli at lurta í 25-30 min. Tá tað er liðugt, er tiltakið eisini liðugt.
Sostatt koma næmingarnir ikki runt til øll tey yrkislærdu, men fáa eina “smakkiroynd” av hvørjir møguleikar liggja í einari yrkisleið sum handverkari/yrkislærdur. Samstundis hava onnur í flokkinum verið og lurtað eftir øðrum handverkara/yrkislærdum. Hugskotið er soleiðis, at floksfelagarnir eftirfylgjandi kunnu deila upplivingar og hava fingið eitt inntrykk av, hvat tað merkir at vera handverkari ella yrkislærdur.
Samstarv við skúlarnar
Sama tiltak varð í fjør hildið saman við Skúlanum á Fløtum. Hesaferð luttaka allir skúlarnir í Tórshavn. Ætlanin er síðani at fara út um landið við tiltakinum. Í tí sambandi eru allir skúlavegleiðarar í Føroyum boðnir við til hetta tiltakið at eygleiða.
Ein av samskiparunum av tiltakinum er Torfinn Højgaard, skúlavegleiðari á skúlanum á Fløtum:
”Okkara leiklutur sum skúlavegleiðarar er at geva næmingunum førleikan at velja ta útbúgving, sum er røtt fyri hvønn einstakan. Hetta er ein stór avbjóðing, tí at tað finst ein nærum óendalig røð av útbúgvingarvalmøguleikum. Tí er hetta tiltakið kærkomið, har næmingarnir sleppa at hoyra nakrar persónligar søgur um yrkisleiðir, tey annars møguliga ikki høvdu hugsað um.”
Tey fakini, sum hesaferð eru umboðað á tiltakinum, eru: málari, krambakallur, múrari, timburmaður, bakari, rør- og blikksmiður, modelseymari, maksinsmiður, gartnari, stálskipasmiður, bilmekanikari tænari og móttøkufólk.


text:
at byrja 6. august
Námsfrøðingar til dagstovnin Lítlafløtt
Søkt verður eftir:
- námsfrøðingum at arbeiða 30 - 40 tímar um vikuna
- 2 námsfrøðingum at arbeiða 24 tímar um vikuna í frítíðarstovu
- 1 námsfrøðingi til barn við serligum avbjóðingum 25 tímar um vikuna
- 1 námsfrøðingi til barn við serligum avbjóðingum 20 tímar um vikuna
Vit ynskja
- at tú hevur hug og áræði at skapa ein fjølbroyttan og tryggan gerandisdag, við virðing og umsorgan fyri tí einstaka barninum
- at tú kanst taka ábyrgd og virka í góðum samstarvi við starvsfelagar og foreldur
- at tú ert nærverandi, kreativ/ur og jalig/ur og at tær dámar væl at vera úti
- at tú sært møguleikar og avbjóðingar, sum eru í nærumhvørvinum - at tú verður við til at mynda og menna okkara námsfrøðiliga umhvørvið
Vit bjóða
- eitt sjálvstøðugt og áhugavert starv, har tú fært møguleika at gera tína ávirkan galdandi á einum stovni, har karmarnir inni og úti eru sera góðir.
- eitt starv, har tú saman við dugnaligum starvsfeløgum, ert við til at menna tað námsfrøðisliga umhvørvi
- eitt starv, har trivnaður, umsorgan, nærvera og menning eru í hásæti
Setanarviðurskifti
Løn sambært sáttmála millum Føroya Pedagogfelag og Kommunala Arbeiðsgevarafelagið.
Størvini verða sett 6. august 2018 ella eftir nærri avtalu.
Um ongir námsfrøðingar søkja, verður hjálparfólk sett tíðaravmarkað.
Meira fæst at vita um starvið við at tosa við Sóleyð Debes Joensen, leiðara, á tlf. 232747
ella Bjørg Olsen, varaleiðara, á tlf. 747929
Umsókn við avriti av prógvum og møguligum viðmælum, skulu vera okkum í hendi í seinasta lagi 15. juni 2018, kl. 12:00 og sendast til:
Dagstovnurin Lítlifløttur
Fløtuvegur 82
490 Strendur
ella Denne e-mail adresse bliver beskyttet mod spambots. Du skal have JavaScript aktiveret for at vise den.


text:
Sigfríður Símunarson Sólsker er søgufrøðingur og útgávuleiðari í Námi. Hann sigur at bókin Heimsmálini - okkara størsta loysn og avbjóðing eftir danska Steen Hildebrandt í føroyskari týðing hjá Christu Reynheim fer at verða gávubók, tá Nám skipar fyri læraradøgum í Norðurlandahúsinum í viku 45.
- Tá verður burðardygd høvuðsevnið, og tað er í tí sambandi, at vit hava týtt bókina til føroyskt. Umframt at hon verður tøk í talgildum formi á hesi temasíðuni um heimsmálini, fáa lærarar eitt ókeypis prentað eintak á læraradøgunum í november um burðardygd.
Í gávubókini um heimsmálini fyri burðardyggari menning, skrivar Steen Hildebrandt: „Avgerðin um, at hesi nýggju málini skulu setast, er ein tann týdningarmesta, tá hugsað verður um burðardygga menning yvirhøvur. Talan kann vera um tað týdningarmesta, ið er hent, síðan ST varð sett á stovn í 1945, og síðan felagsskapurin samtykti heimsyvirlýsingina um mannarættindi í 1948.“
Av serligum týdningi fyri okkum er, at høvundurin eisini ger vart við risaskipini, tað eru teir oyðandi trolararnar, sum í upprunatekstinum verða kallaðir monsterboats. Tað er eitt hugtak, ið er lánt frá umhvørvisfelagsskapinum Greenpeace, sum við ársenda í 2014 kunngjørdi kanningina Monsterboats - the scourge of the ocean. Her vera tjúgu skip, okkurt við føroyskum uppruna, hildin fram sum dømi um eina oyðandi plágu, scourge, á heimsins høvum.


text:
Ingi Samuelsen
03.01.2018 - 12:06
Mentan > Mentan > Mentanarpolitikkur
Fjølrit, ið er føroyskur ræddindafelagsskapur, roynir nú nýggjar hættir fyri at fáa í rættlag sáttmála við Kommunufelagið, so at sáttmálaviðurskifti viðvíkjandi ólógligari avrigan og endurgeving av tilfari á skúlum og stovnum kunnu fáast í rættlag.
Síðan 30. august í fjør hevur felagsskapurin til fánýtis heitt á Kommunufelagið um at fáa viðurskiftini í rættlag, vðvíkjandi tilfari, ið er vart av lógini um uphavsrætt, millum annað til undirvísing.
Í almennum skrivi greiðir Fjølrit frá, at felagsskapurin hevur gjørt ”eitt sømiligt sáttmálauppskot, ið ger tað lætt og lagaligt at umsita rættindi av vardum verkum”. Men Kommunufelagið hevur ikki svarað, og eingin sáttmáli er gjørdur. Tí ger Fjølrit vart við, at fólkaskúlarnir og kommunalu stovnarnir í Føroyum fremja lógarbrót hvønn einasta dag.
Fjølrit umsitur við loyvi úr Mentamálaráðnum alla avritan og endurgávu av vardum verkum. Er sáttmáli ikki gjørdur við Fjølrit, merkir tað, at fyri hvørja avritan og endurgeving skal tann, ið avritar, gera avtalu við tann, ið eigur rættindini til verkið, og gera avtalu um viðurlag. Um ikki, er talan um beinleiðis lógarbrot, vísir felagsskapurin á.
Fjølrit umboðar hesi feløg: Rithøvundafelag Føroya, Føroysk tónaskøld, Føroysk myndlistafólk, Føroyskir yrkisfotografar, Føroysk bókaforløg og Føroya blaðmannafelag/miðlafólk. Í nevndini fyri Fjølrit sita Atli Petersen, Jonhard Mikkelsen og Helle Thede Johansen.


text:
Ymiskleiki og fjølbroytni er júst tað, ið ger eitt samfelag sterkt. Ræðumyndin er eitt konservativt samfelag, ið verjir tað gamla, uttan fyrilit til framburð og tað nýggja. Føroyska samfelagið er noytt at ásanna, at vit kappast við allan heim um tað týdningarmesta, ið nakað samfelag byggir á, nevnliga fólk. Vit hava brúk fyri øllum, og í tí sambandi mugu vit ásanna, at tað er ikki húðarlitur, kynslig sannføring ella trúgv ið ger ein, til tann hann er. Vit eru øll fólk, og vit eru øll líka!
Samkynd skulu sjálvandi hava somu borgarligu rættindi sum øll onnur. Tað skal bera til hjá samkyndum pørum at gifta seg í borgarligum húsum. Ongin hevur rætt at taka rættindi frá fólki, ið tey áttu at havt sum eina sjálvfylgju. Vit skulu ikki beina fyri ymisleika, men heldur stuðla honum.
Politiski myndugleikin hevur til uppgávu at virka fyri, at allir minnilutar í Føroyum verða virdir. Ístaðin fyri at forða fyri at minnilutabólkar sleppa at virka, so átti tú at stimbra teimum. Fólkaskúlin skal arbeiða fyri at bróta tabu evnir sum best til ber. Okkara børn skulu liva í tí veruleikanum, sum er. Tað eru samkynd fólk í Føroyum, tað eru ymiskir trúðarbólkar her, og her eru fólk við ymiskum húðarlitum. Vit hava øll okkara ymisleikar, og ongin dámar at vera fyri mismuni av teirra ymisleikum. Vit skulu læra okkara børn, at allir minnilutar eru í okkara samfelagi, og tað skulu vit vera glað fyri.
Føroyar er ikki eitt ómøguligt land, men eitt land fult í møguleikum. Her skulu vit virka fyri at virða meirilutan, men at verja minnilutan. Her skalt tú kunna liva títt lív, og her skalt tú vera vælkomin. Føroyar er land teirra, ið góðtaka granna sín, óansæð hansara ymisleikar. Vit eru øll menniskju, og vit eru øll líka!
...at Tjóðveldi hevur verið undangonguflokkur á økjum, sum tryggja minnilutabólkum í samfelagnum? T.d. stóð Tjóðveldi á odda í stríðnum um at fáa §266b at umfata samkyndleika. Eitt stórt framstig í stríðnum fyri javnrættindum hjá minnilutabólkum.
... At Tjóðveldi tekur undir við samkyndari giftu í nýggju stevnumiðunum? Hetta bleiv samtykt í 2014.
...at har ið fjølbroytni trívist, trívist fólkið?


text:
Áhugaverd ABC ráðstevna í Norra
Vit vóru á áhugaverdari ABC ráðstevnu í Oslo í síðstu viku. Vit fingu nógva nýggja vitan innan økið, og fingu eisini høvi at deila okkara royndir við ABC arbeiðinum í Føroyum, og geva øðrum íblástur.
Tað var fantastiskt at møta ABC stigtakaranum úr Avstralia, Rob Donovan, sum fyri 12 árum síðani byrjaði at arbeiða við verkætlanini. Eisini møttu vit Vibeke Koushede, sum stendur á odda fyri ABC í Danmark og Ruth Donovan, ABC ambassadør, sum tann fyrsta tók ABC við sær til Norra.
Á ráðstevnuni fingu vit innlit í, at vit á summum økjum eru framman fyri Norra, hóast tey byrjaðu uppá verkætlanina áðrenn vit. Vit halda, at ABC hóskar væl til eitt lítið samfelag sum Føroyar, og hava góðar vónir um arbeiði framyvir.


text:
1. apríl í 2017 fór fólkatalið í Føroyum fyri fyrstu ferð upp um 50.000. Tí er henda temasíðan gjørd um fólkatalsfrøði. Eftir námsætlanini er tilfarið knýtt at hádeild, har fólkatalsfrøði er eitt kjarnaøki í landafrøði.
Rátt verður til at brúka 6-8 tímar í landafrøði til hesa temasíðu.
Absalon Hansen tók myndina.
Í 2014 gjørdi Nám lærarabók til bøkurnar Landafrøði 1-3.
Ovast til høgru ber til at leita í netbókini. Verður leitað eftir fólkatalsfrøði sæst orðið 5 ferðir.
Undir leitorðinum fólkatalsfrøði kunnu vit lesa, at hetta eru vísindini um gongdina í fólkatalinum, um fólkasamanseting við atliti at kyni, aldri og borgarastøðu
Fyrsta almenna fólkateljing í Føroyum var í 1769. Tá vóru vit 4.781 fólk.
Ymsar metingar hava verið gjørdar, hvussu fólkatalið mundi vera innan hesa fyrstu fólkateljing.
Sameindu Tjóðir gera prognosur av gongdini í fólkatalinum í øllum heiminum.
Suðurkoreanskar konur verða tær fyrstu í heiminum, sum í miðal verða eldri enn 90 ár í árinum 2030.
Flestu børn verða fødd á Landsjúkrahúsinum. Eins og flestu almennu stovnar, ið hava nógv virksemi og nógv starvsfólk, hevur Landsjúkrahúsið eina heimasíðu.
Jógvan Bærentsen starvast á Hagdeildini á Hagstovu Føroya. Har hava tey gjørt eina føroyska bygd úr Lego, sum sýnir okkum ymsu funktiónirnar í landshúsarhaldinum.
Skáin er útvarpssendingin hjá Eyðfinni Jensen í Kringvarpi Føroya. Sendingin varar meginpartin av einum tíma. Í hesi sending frá november í 2016 varð tosað um inntøkubýti og ójavnan millum rík og fátøk og menn og kvinnur í Føroyum.
Í tíðindaskrivi 17. januar í 2017 boðar Hagstova Føroya frá, at nú er fólkavøkstur í landinum.
Hans Rosling (1948-2017) var svenskur lækni og professari í altjóða heilsu. Rosling var kendur fyri at greiða frá um trupul hagtøl, sum hann dugdi serliga væl at gera ítøkilig framman fyri fólki.
Netstaðurin Worldometers vísir okkum hagtøl meðan vit lesa. Vit kunnu síggja heimsins fólkatal, meðan tað veksur, og hvussu nógv hava fartelefonir og annað mangt.
Í úvarpssendingini Radarin verður greitt frá um ta ávirkan, sum nýggi undirsjóvartunnil undir Tangafjørð fer at fáa á ymisk viðurskifti í gerandisdegnum.
Á hesi heimasíðu ber til at spæla við fólkatalinum í sjey av teimum fólkaríkastu londunum í heiminum. Roynið tykkum nú!
Í morgunsendingini í Kringvarpinum tosar Rúni Jákupsson við Lív S. A. Simonsen, M.A. í søgu, um føroyskar kvinnur í Keypmannahavn frá 1900 til 1920.


text:
Skulu foreldur keypa børnum rúsdrekka?
08-01-2018
Hetta spyrja SSP, Fólkaheilsuráðið, Rúsdrekkasølan, Okkara og Føroya Bjór á nýggjum postkorti
Sveinur Tróndarson og Katrina í Geil eru ymisk á máli um spurningin.
Sveinur Tróndarson sær fyrimunir í tí, at foreldur keypa til børn síni, tá tey eru komin í ávísan aldur.
Katrina í Geil heldur als ikki, at tað er rætt at keypa rúsdrekka til børn síni. Hon eftirlýsir eina hugburðsbroyting, soleiðis at sleppast kann undan bólkatrýsti, sum leggurupp til, at ung byrja at drekka.
Eisini siga lurtarar sína hugsan um spurningin.


text:
Orð: Regin Eikhólm
Lag: Flóvin Bænadiktson
Viðmerking: Henda vísan var við í brúðarvísukapping hjá Slái Ring í 2013.
1. Gevið ljóð og lýðið á
øll her í brúdleyps róma,
meðan frøði greiðir frá
um giftarmál og sóma.
Niðurlag: Lat okkum frøast, dansa og kvøða
á hesum degi.
2. Kærleiksandan Guð oss gav,
og Adam og Evu hann skapti,
saman at sigla lívsins hav
tá Amor’s pílur tey rakti.
3. Maður og kvinna loyndarfult
í kærleika søkja saman.
Hvat og hví er fyri oss dult
tó ikki ástarleiks gaman.
4. Skriftin greiðir okkum frá
um giftarmál í forum,
hvussu tey komu saman tá
ei nokk var við nýtum orðum.
5. Gudagivin ættarbond
vístu leið í hjúnalagið.
Leitað varð enntá til onnur lond
at finna tað rætta slagið.
6. Kend er tann gamla biðlaferð,
sum Ábraham legði til rættis.
Tryggja hann vildi sína ætt í gerð,
so alt kom væl til sættis.
7. Sveinurin heintaði brúður heim
Rebekka nevnd at navni.
Hon førdi við sær gleði og gleim
og untist í Ísaksa favni.
8. Ungfólkið onga avgerð tók,
um hvør var sámi at fáa.
Víst varð til gomlu halgubók,
at manni er givið at ráða.
9. Henda siðvenja fjaraði burt,
og nýkomin tilverustevna
loysti úr hafti ta kærleiks urt,
ið áður ei loyvd var at nevna.
10. Fræls vit nú knýta kærleiksbond
sum nýgifta brúðarparið.
Agape og Eros hond í hond
tit av teimum báðum læri.
11. Maður og kvinna, sum vit fagna her,
í dag hava lyftið givið,
at elska og æra í orð og gerð
til annað í mold verður grivið.
12. Brúdleyp og hábærsligt veitsluborð
frá fyrndini hoyra saman.
Har álvara, skemt og fyndarorð
kveikja parið við gleði og gaman.
13. Við brúdleypsborðið er lagið gott
vær syngjum og røður frambera.
Kánans vínið hevur gleðismátt,
sum veitslukát øll kann gera.
14. Hjúnabandið er kærleikans borg,
har komandi ætt vit uppala,
bæði at tola gleði og sorg
og við í lívinum spæla.
15. Ástarbandið má ansast væl
sum rósan og liljan væna.
Hjartarúmið tað fløva skal,
tú kanst ei frá øðrum tað læna.
16. Eisini er mong søgan søgd
um javnrætt í hjúnabandi.
Fegin vit takka og eru væl nøgd,
at nú ræður javnstøðu andi.
17. Hvør, sum velur hjúnalag,
má kærleikan til sín taka.
Hugsa og leggja alla orku í tað
at elska og æra sín maka.
18. Kærleiksboðið er lívsins salt,
ið hjún hvørt øðrum bjóða.
Latið tað tí ganga fram um alt,
so verður alt við tað góða.
19. Latið øll góðynski ljóða her
um trivna í hjúnalagi.
Eydnan tykkum fylgi í hvørjari gerð,
og Harrin signi tykkum bæði.
Niðurlag: Lat okkum frøast, dansa og kvøða
á hesum degi.


text:
Ari av Rana
23.11.2017 - 22:46
Ítróttur > Ítróttur > Fótbóltur
FC Keypmannahavn hevði gyltan møguleika at spæla seg víðari úr bólkaspælinum í Europa League í kvøld, meðan Everton skuldi royna at bjarga æruni.
FC Keypmannahavn fór til Russlands at spæla ímóti Lokomotiv Moskva. Við sigri kundi FCK tryggja sær, at Lokomotiv Moskva ikki megnaði at innheinta teir, og tí vildi FCK spælt seg víðari í kappingini. Dysturin endaði 2-1 til heimaliðið.
FC Sheriff, sum lá nummar tvey áðrenn dagsins dystir, vann sín dyst 1-0 á Zlin, sum liggur aftast. Støðan er nú, at FC Sheriff er fremst við 9 stigum, Lokomotiv Moksva hevur 8 stig, FCK hevur 6 stig, meðan Zlin hevur 2 stig. Enn er tí einki avgjørt í bólki F.
Arsenal tapti 1-0 á útivøll móti FC Køln. Málið kom í 62. minutti, tá Sehrou Guirassy umsetti brotsspark til mál. Tapið gjørdi tó ongan mun fyri Arsenal, tí at dysturin millum BATE Borisov og FK Crvena Zvezvda endaði 0-0.
Við hesum hava Arsenal spælt seg víðari úr bólkaspælinum, meðan Bert eitt stig skilir FC Køln á øðrum plássi við 6 stigum og BATE Borisov á aftasta plássi við 5 stigum.
Everton hava einki annað enn heiðurin at spæla fyri, men illa gongur. Í kvøld spældu teir á heimavølli móti Atalanta, sum ikki gjørdi minni enn at banka Everton 1-5. Einsamalla málið hjá Everton skoraði Sandro Ramirez, meðan danski Andreas Cornelius skoraði tvey mál fyri Atalanta. Í hinum dystinum vann Lyon 4-0 á Apollon Limassol.
Atalanta og Lyon hava spælt seg víðari og hava bæði 11 stig, nú bert ein dystur er eftir. Spenningur er tí í síðsta dystinum um hvat lið vinnur bólkin, tí at tá tekur Atalanta ímóti Lyon. Everton fær so ein síðsta møguleika at tryggja sær, at liðið ikki endar aftast í bólkinum, tá teir spæla á útivølli móti Apollon Limassol.


text:
Heri Simonsen 13.02.2018 (22:15)
Áki og KA taptu oddadystin á Akureyri
Í kvøld spældu Áki Egilsnes og liðfelagarnir í KA frammanfyri 1.100 áskoðarum odda- og grannadyst ímóti Akureyri í næstbestu íslendsku hondbóltsdeildini.
Akureyri vann dystin 24-20. Í steðginum var Akureyri á odda 11-8.
Áki Egilsnes sum undan dystinum í kvøld hevði skotið 55 mál fyri KA fekk tvey mál í dystinum í kvøld. Í dystinum fekk Áki eisini eina tveir minuttirs útvísing.
Sigurin merkir, at Akureyri er trý stig frammanfyri KA.
Komandi hóskvøld hevur KA heimadyst. Mótstøðuliðið verður Þróttur, sum er nummar fimm í deildini.
Støðan í næstbestu íslendsku hondbóltsdeildini:
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Eirikur Lindenskov 02.04.2017 (07:34)
Kappingin millum Citroën og Toyota heldur fram
Í marsmánaði var Toyota mest seldi bilur í Føroyum, tí at 32 Toyotabilar vórðu seldir ímóti 29 Citroën. Men higartil í ár er Citroën mest seldi bilur, tí 85 Citroën bilar eru higartil seldir ímóti 84 Toyota.
Aftan á Toyota kemur Nissan við 78 bilum og Volkswagen við 63.
Í 2016 vórðu seldir fimm Toyotabilar fleiri enn í 2015, tá Citoren var mest seldi bilur í Føroyum. Í 2015 vórðu seldir 311 Citroenbilar og 310 Toytabilar.
Í fjør var munurin tó størri, tí tá vórðu seldir 315 Toytabilar og 269 Citroenbilar.
Í 2015 og í 2013 var Citroen mest seldi bilur í Føroyum. Men í fjør var tað Toyota, ið sum so ofta áður var mest seldi bilur. Øll árini síðani 2008 – uttan í 2015 og í 2013 – hevur Toyota verið mest seldi bilur.
Hendan talvan vísir 10 tey mest seldu bilmerkini í Føroyum higartil í ár:
Hendan talvan vísir 10 tey mest seldu bilmerkini í Føroyum í marsmánaði:
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Nýggj nevnd í Føroyingafelagnum í Aalborg
Árligi aðalfundurin hjá Føroyingafelagnum í Aalborg var í dag, á skránni vóru nýggju punktir. Fyrsta og næsta punkti á fundinum var val av fundarstjóra og fundarskrivara. Valið fall á Gurið Djurhuus til báðar uppgávurnar.
Eftir hetta gav formaðurin, Magnus Pauli West, sína formansfrágreiðing. Magnus Pauli legði dent á, at nevndararbeiðið hevði gingist væl og at limirnir í nevndini høvdu verið sera ídnir at skapa nýggj tiltøk og at menna felagið enn meir. Víðari greiddi formaðurin frá, at alt arbeiðið hjá nevndini hevði ført til 33 tiltøk, ið vóru alt frá álabrunsj, álaquizir, framløgur og fótbólt á stór skíggja, til ladies night, jóla og ræstkjøtaveitslur, og barnatiltøk. Sum liður í menningini av felagnum, skapa umrøðu av felagnum millum føroysku útisetarnar og at fáa fleiri limir hevði felagið verði sera virki á socialu miðlinum, mest Facebook. Hjáveran á socialu miðlinum hevur skapt góða umrøðu millum Føroyingar í Aalborg og hetta endurspeglast í limatalinum og uppmøtingini til tiltøk. Eitt sum formaðurin fegnaðist sera nógv yvir var stóru framgongdina av limum, har felagið hevur fingið meir enn tvífalt so nógvir limir, sum í 2016. Føroyingafelagið hevur eisini gjørt fleiri íløgur, har m.a. innbúgv og reiðskapur er keyptur til Álastovu, ein nýggj bar er gjørd og felagið hevur fingið nýggja heimasíðu. Seinasta punkti í formansfrágreiðingini var um tiltakslimirnir, har formaðurin greiddi frá at fráfarandi nevnd hevði avgjørt at fáa hesar limir í nevndini meira virknar í felagnum og harvið gera postin sum tiltakslimur meira áhugaverdan.
Síðani fekk peningarøkilin, Árni Lisberg, orðið. Árni greiddi frá, at felagið hevði eitt yvirskot á 1.701,67 kr. og at hetta millum annað komst av, at øktum inntøkum, m.a. frá limagjøldum, og fleiri tiltøkum. Felagið er enn skuldafrítt og eigur fitt av peningi á bók.
Fimta punkti á aðalfundinum var ásetan av limagjaldið. Tey uppmøttu og nevndin samtyktu, einmælt, at limagjaldi fyri vaksin í 2018 skuldi verða 150 kr. og fyri børn 5 kr. Eindagsgjaldið bleiv ásett til 20 kr.
Sætta punti var innkomin uppskot og til fundin vóru tvey uppskot komin. Fyrsta uppskoti átti nevndin, og handlaði tað um leiðreglur og treytir í samband við Álaborg ella høll og fyriskipan av tiltøkum. Seinna uppskoti var um barnafilmleik. Bæði uppskotini vóru samtykt uttan viðmerking.
Síðani var fari til val av starvsnevnd. Sitandi nevnd skuldi fyrst boða frá, um tey ynsktu at stilla upp. Her vísti tað seg, at fýra valdu at stilla upp og trý valdu sostatt ikki at stilla upp. Tey sum valdu at stilla upp vóru: Árni Lisberg, peningarøkil, Bryndis í Dali, nevndarlimur, Martin Didriksen, nevndarlimur, og Kára Veirun, nevndarlimur. Tey sum ikki valdu at stilla upp vóru: Magnus Pauli West, formaður, Gunnar í Dali, næstformaður, og Gurið Djurhuus, skrivari. Fýra nýggj valdu at stilla upp og tá valið var av, vísti tað seg, at tey fýra úr fráfarandi nevndini sum valdu at stilla upp, Árni, Bryndis, Martin og Kára vóru afturvald. Afturat teimum komu trý nýggj inn, tey vóru: Borgar Stóra, Jarmundur Steinkross og Brynhild Dam.
Aftaná valið til starvsnevndina skuldi tiltakslimir og grannskoðarar veljast. Her blivu Jón Sigurð Heinesen og Gurið Djurhuus tiltakslimir. Grannskoðarar blivu Magnus Pauli West og Jón Sigurð Heinesen, og tiltaksgrannskoðari bleiv Árni Lisberg.
Nýggjunda og seinasta punkt á fundinum var ymiskt. Her vóru tvey punktir viðgjørd. Sjálvboðin og samstarv við onnur føroyingafeløg.
Eftir aðalfundin skipaði nýggja nevndin seg og formliga tekur nýggja nevndin við 1. apríl, tó er siður í Føroyingafelagnum at ræstkjøtaveitslan er skeringspunkt millum nýggju og gomlu nevndina.
Soleiðis sær nýggja nevndin út.
Bryndis í Dali, forkvinna
Borgar Stórá, næstformaður
Árni Lisberg, peningarøkil
Jarmundur Steinkross, skrivari
Martin Didriksen, nevndarlimur
Kára Veirun, nevndarlimur
Brynhild Dam, nevndarlimur